Jabetze eskola - Azpeitiko Udala\nAZPEITIA EMAKUMEENTZAKO JABETZE ESKOLA\nIKASTAROAK – TAILERRAK\nAzpeitiko Jabetze Eskolen helburua, emakumeei, beren burua eta bizitzaren jabe izateko tresnak eskaintzea da. Eskola, maila pertsonalean eta kolektiboan indartu, elkarrekin ikasi, errealitateari ikuspegi feminista batetik begiratu eta gure parte-hartze soziopolitikoa handitzen lagunduko digun topagunea da.\nGipuzkoako Jabetze Eskolen Sareko kide gara 2010 urteaz geroztik. Prestakuntza eskaintza anitza eta parte hartzailea osatzeko, emakumeen proposamenetatik eta parekidetasuna bultzatzeko lan-ildoen lanketatik abiatzen gara.\nGure eskolan parte hartzera animatu nahi zaituztegu, jendarte parekideago baterako bidea elkarrekin egin dezagun!\nARBIDIEAK Izena emateko epea: urtarrilaren 20tik 31ra Non eman behar da izena:\nOHARRAK: * Haurtzaindegi-zerbitzua egongo da (aurretik eskatzea beharrezkoa da).\nJARRAI GAITZAZU: Facebook: AzpeitikoEmakumeenTxokoa Twitter: @ETxokoa Instagram: @emakumetxokoa\nIKASTAROAK / urtarrila-ekaina\nM8 ETA GERO ZER?\nAurreko urteetako martxoaren 8etan burutako grebak eta herrian izandako mobilizazioek aurreikuspen guztiak hautsi dituzte. Inoiz baino emakume gehiago atera dira kalera, mugimendu feministaren borrokan mugarri garrantzitsu bat markatu duelarik egun honek. Kanpora begirakoa izugarria izan den arren, barne antolaketa eta giharrari dagokionez, hainbat hutsune eta kezka identifikatu dira. Zein lotura du honek bizi garen jendarte ereduarekin? Gure herriko mugimendu eta sare feministen erraiak nola daude? Herriko mugimendu feminista sendotu, hausnartu eta egituratzeko helburuarekin espazio bat osatzea da tailer honen helburua. Jendeartean ematen ari diren aldaketak ulertzeko eta feminismotik aurrera begirako estrategia berriei bide egiteko.\nFormatzailea: Maialen Larrea eta Ainhoa Narbaiza (Joxemi Zumalabeko kideak) Hizkuntza: Euskara Noiz: Otsailak 14, ostirala; eta 15a, larunbata Ordutegia: ostirala 17:00etatik 20:00etara; larunbata 10:00etatik 13:00etara Iraupena/Prezioa: 6 ordu / doainik\nBoxeoari buruzko mito ugari daude, hala ere, geroz eta emakume gehiagok praktikatzen dute kirol hau. Boxeo ikastaro honetan, emakumeak indartsuak garela demostratuko dugu eta gure buruari jarritako erronkei aurre egingo diegu. *Oharra: boxeorako eskularruak dituenak, ekarri ditzala.\nFormatzailea: Isa Rodriguez Hizkuntza: Gaztelaniaz Noiz: ostiraletan, otsailaren 7tik maiatzaren 22ra, bi astean behin. Ordutegia: 18:00etatik 19:30etara Iraupena/Prezioa: 8 saio, 12 ordu / 18€ (langabetu eta ikasleek 12€)\nZORU PELBIKOA LANTZEN\nEmakumeok, bizitzan zehar, gure zoru pelbikoan eta gure ongizatean eragina duten hainbat egoera bizi ditugu, editzea, hormona gorabeherak, lanean jardutea, kirola praktikatzea, pisuak hartzea eta abar. Honelako ekintza bakoitzeko gure zoru pelbikoa ahuldu egiten da eta gune horretako muskulazio guztia indartzea da ikastaroaren helburua.\n*18 urtetik gorako edozein emakumerentzat\nFormatzailea: Saioa Baena Hizkuntza: Euskaraz Noiz: ostiraletan, otsailaren 7tik, apirilaren 24ra. Ordutegia: 11:00etatik 12:30etara Iraupena/Prezioa: 10 saio, 15 ordu / 22,5€ (langabetu eta ikasleek 15€)\nGENERO INDARKERIA. INDARKERIA PSIKOLOGIKOA ETA AHALDUNTZEA\nGenero indarkeria munduko krimenik hedatuena da, ezkutuan eta isilpean dagoena. Genero indarkeriaria, patriarkatuaz eta honi loturik datorren maitatzeko ereduaz ahalbidetzen da. Honela, maitasuna eta indarkeriaren arteko mugak lausotzen dira, tratu txarretan oinarritutako harremanak sortzeko marko bilakatzen delarik. Ikastaro honetan, genero indarkeriaren inguruan sortu diren mitoez hausnartuko dugu, indarkeria psikologikoaren ezaugarriak ezagutu eta hauei nola aurre egin.\nIrakaslea: Ihintza Lapazaran Hizkuntza: Euskara Noiz: martxoak 27, ostirala; eta martxoak 28, larunbata Ordutegia: ostirala 17:00etatik 20:00etara eta larunbata 10:00etatik 13.00etara Iraupena/Prezioa: 6 ordu / doan\nHAUSNARKETA FEMINISTAK: QUEER TEORIEI HURBILPEN BAT\nGizarte neoliberalean queer subjektuak duen eta izan dezaken lekuaren inguruko hausnarketa bat. Gorputz eta aliantza politiketatik egungo kapitalismoa birpentsatzeko saiakera. Pentsamendu, politika eta identifikazio estrategia heterozentratuetatik haratago joateko ahaleginean.\nIrakaslea: Mijo Lizarzaburu Hizkuntza: Euskara Noiz: astelehenetan, otsailaren 3tik martxoaren 30era Ordutegia: 18:00etatik 19:30etara Iraupena/Prezioa: 8 saio, 12ordu / 18€ (ikasle eta langabetuek 12€)\nMENOPAUSIA: HAUSNAREKTARAKO UNEA\nIkastaro honek, gure bizitzaren bigaren zatia bizitzeko, helduarorako prestatzeko helburua du. Modu sortzailean eta aberasgarrian egingo da lan, gure burua zainduz, gure irudiaren eta bizitzeko moduen aldaketei aurre egiten ikasiko dugularik. Bestetik, menopausia garaian ematen diren aldaketak ezagutuko ditugu, zalantzak eta beldurrak gutxitzeko asmoz eta gure bizitzataz modu kontzienteagoan ahaldunduz.\nIrakaslea: Pepa Bojo Hizkuntza: Gaztelera Noiz: astearteak, martxoaren 31tik maiatzaren 26ra Ordutegia: 18:30etatik 20:00etara Iraupena/prezioa: 12 ordu / 18€ (langabetu eta ikasleek 12€)\nIkastaro esperimental honen proposamena, liburu arteei aplikatutako grafikoen bitartez adierazpen forma politikoak eta adierazpen estetikoak sortzeko ibilbide gauzagarri bat sortzea da.\nZehatzago, liburuen arteei aplikatutako mikroestampak, selloak eta errepikatutako patroiak sortzeko, material bigunen gaineko zulo bidezko grabatuei sarrera bat izango da.\nIrakaslea: Julia Villarrubia Hizkuntza: Gaztelera Noiz: apirilak 25, larunbata Ordutegia: 10:00etatik 13:00etara eta 14:30etatik 17:30etara Iraupena/Prezioa: 6 ordu / doan\nNIRE EMOZIOAK PAPER ETA TELA GAINEAN MARRAZTEN\nIkastaro honetan, gure emozioen, ideien eta pentsamenduen gestiorako erabilgarria izango den marrazkiekiko interesa pizten saiatuko gara patroi sinpleen bidezko marrazketa ikasiz. Unibertsu emozionala ordenatzeko gure sormena erabiliko dugu eta poltsa batean eta orri-markatzaile batean plasmatuko ditugu.\nIrakaslea: Marian Idiáquez Hizkuntza: gaztelera Noiz: larunbatetan, otsailaren 1etik martxoaren 20ra Ordutegia: 10:00etatik 13:00etara (azken bi saioak 12.00etara) Iraupena/Prezioa: 16 ordu / 24€ (langabetu eta ikasleek 16€)


Erlikiez harago doan altxorra - Araba - Alea.eus\nErlikiez harago doan altxorra\nJuanma Gallego 2021-05-30 06:00\nForma eta material ugariz osatuta daude Mariodako erlikiak. ZAHARBERRIKUNTZA ZERBITZUA\nZaharberrikuntza Zerbitzuan bost urte eman ondoren, argia ikusi dute Martiodako erlikiek, datorren urtera arte zabalduta egongo den erakusketa baten bitartez. Hezurrak hirugarren mendean datatu dituzte; hortaz, atzean duten kondairaren garai berekoak dira. Datazioaren inguruan, baina, zuhurtzia eskatu dute adituek.\nTebasen (Egipto) jatorria zuen legionario erromatar kristauen legio oso bat akabatu zuen III. mendean Maximiano enperadoreak, Erromako jainkoak gurtzen ez zituztelako, eta kristauak hiltzeari uko egina ziotelako. Honaino, kondaira. Beste askoren artean, istorio horren aitzakiapean, erlikien merkatu oparoa abiatu zen Europan, bereziki Erdi Aroan. Ez zen bakarra, noski. Santa Urtsula eta hamaika mila birjina martirren inguruan ere beste kondaira bat eratu zen. Bada, bi istorio horiei lotutako erlikia multzo garrantzitsua Martiodako elizan gordeta izan da 2015. urtera arte. Eliza desakralizatua egonda, eta Diputazioaren jabetzakoa izanik, data horretan, Arabako Zaharberrikuntza Zerbitzura eraman zituzten, bertan ikertu, kontsolidatu eta lehengoratu aldera.\n"Zaharberrikuntza ez da gauzak itxuroso uztea, ondarea zaindu eta gordetzea baizik". Cristina Aransay.\nBada, bost urte baino gehiago igarota, erlikia horiek gizartearen aurrean aurkezteko unea iritsi da. Ostiral honetan hasita, egindako lanaren emaitza datorren urteko urtarrilera arte egongo da ikusgai, Arabako Arte Ederren Museoan prestatu duten erakusketa batean. Hitzordu hori hain gertu izanda, Cristina Aransay Arabako Zaharberrikuntza Zerbitzuko arduradunari ilusioaren eta urduritasunaren arteko puntu hori antzematen zaio. "Gure artean askotan komentatu dugu oso sartuta egon garela proiektuan, eta, egia esanda, ez dakigu gizarteak zelan hartuko duen; gure lana ondo ulertuko ote den. Zaharberrikuntza ez da gauzak itxuroso uztea, ondare hori zaindu eta etorkizunerako ondo gordetzea baizik. Eta, horretarako, aldez aurretik ondo ikertu eta ezagutu behar dugu". Aurrean izan duten erronka ez da makala izan. Tartean daude ehunak, hezurrak, egurra, papera eta metalak. "Diziplina arteko lana izan da, eta horretan lan egin duten guztiak, baita gurean izan diren bisitariak ere, harrituta geratu dira".\nMaterial horiek guztiek atzean duten istorioa ulertzeko, azterketa eta teknika andana baliatu dituzte. Izpi ultramoreak, makro argazkiak, erradiografiak, pigmentu eta laginen analisi kimikoak, garezurren analisi antropologikoa edota Karbono-14 bidezko datazioak. Bi piezari eskanerra eta guzti egin diete, barruan zutena ikusteko. Bidean, ezusteko ederrak aurkitu dituzte. Belar aromatikoez betetako poltsatxo bat, edo artelan baten egituraren atzeko aldean aurkitutako bi karta zati, esaterako.\nEskuratu dituzten datuen arabera, badakite hezurrak III. mendekoak direla —aztertutako bi lagin, bederen, data horretakoak direla dio Karbono-14ak—, eta horien apaingarriak zein inguruan dituzten artelanak, berriz, XVII. mendekoak. Hezurren azterketa antropologikoaren arabera, litekeena da denak gizonezkoak izatea, 21 urtetik gorakoak, eta Mediterraneo aldekoak.\nFlandrian diplomazia lanetan ibilitako Hurtado de Mendoza familiaren jabetzakoak izan ziren, eta datu hori bat dator artelanen zenbait ezaugarrirekin. Nabarmenena, lorategi txiki gisa ezagutzen zen arte motarekin dagoen parekotasuna. Aintzane Erkizia arte historialariak pista jarraitu die erlikiei. Aitortu du ez zaiola lan erraza izan, baina haren azalpenei gaiarekiko lilura antzematen zaie. "Hariz, zetaz eta alanbrez egindako lorategi txikiak dira, eta, horietan, santuen hezurrak tartekatzen zituzten". Lan horien atzean beginak egon zitezkeela uste dute adituek, hots, moja izan gabe komunitateetan elkartzen ziren emakume kristauak. Gauzak argitu aldera, Bruselan dagoen komentu batean sartu nahi du Erkiziak, hemengoak eta bertakoak alderatzeko, eta horien guztien atzean patroi artistiko berdina ote dagoen jakiteko. Baina, tamalez, orain arte ez du horretarako aukerarik izan. Bitartean, artxibategietan dabil arte historialaria, erlikiak jabetzan izan zituen familiari tiraka; beraiena da, momentuz, afera honetan dagoen agiri bakarra.\nErlikiei berei dagokienez, ezin uka III. mendeko datazioa guztiz iradokitzailea dela. Ez al da argudio bat legioaren kondairarekin lotzeko? Zuhurtzia handiz mintzo da Aransay gaiaren bueltan. "Datazioa oso garrantzitsua da, eta aitortu behar dizut datu hori jakiteak ilusio asko eragin zigula; baina, argi eta garbi: ez dago frogarik hezurrak tebastarrekin lotzeko; agiri bat beharko genuke". Inguruan dauden gainerako zaharberritzaileek ere zuhurtzia bera erakutsi dute. Lanetik ateratzean, zer pentsatzen dute, ba? Ez al da guztiz arraroa Erdi Aroan hezur batzuk erlikiatzat pasarazi nahi zituen norbaitek III. mendeko hezurretara jotzea? Kondairaren hezur garaikideetara, hain justu? Ez dute amua irentsi. "Niri berdin zait tebastarrak izatea ala ez", erantzun du erlikietan aurkitutako paperak zaharberritzen ibilitako Jesus Cortes adituak. "Ondarea da garrantzitsuena, haien kalitate artistikoa dago ororen gainetik". Bat dator Marina Lopez. "Honek erlijioaren eremua gainditzen du, guztiz. Duela hiru mende erabiltzen ziren teknika artistikoak gertutik ezagutzeko aukera eman digute erlikiok". Soledad Rojo zaharberritzaileak ez du erantzunik eman, baina aurreko solasaldian datazioaren kontua birritan atera du. Agian ez litzateke ideia txarra izango lanetik atera eta etxerako bueltan berari galdetzea.\nHaatik, errealitate bainu bat suposatzen dute Erkizia arte historialariaren azalpenek. Dioenez, ez da batere arraroa Erdi Aroko erlikia batzuk III. mendekoak izatea. "Hirien handitzearekin batera, erromatar garaiko nekropoliak azaleratzen ziren, eta horiek erlikien merkatura iristen ziren. Merkatu hori bereziki garrantzitsua izan zen Alemaniako zenbait eskualdetan". Zapla.\nBehin erakusketa bukatuta, erabaki zaila hartu beharko dute ondarearen arloko arduradunek. Non kokatu erlikiak? "Martiodara bueltatzerik ez dago, bertan behar bezalako baldintzarik ez daudelako", aurreratu du Aransayk. Kokapen berria argitu bitartean, arduradunak argi du eskuratutako ezagutza guztia liburu batean bildu beharko dutela. Bertan bost urteko abentura honetan bizitako istorioak jasoko dituzte, eta baita datu andana ere. Zalantza nagusia, halere, bati baino gehiagori buruan bueltaka ibiliko zaio seguruenena. Momentuz, egindako lanaz eta azalerazitako historiaz gozatzeko unea iritsi da.


Irekia Eusko Jaurlaritza - Gobierno Vasco :: Eusko Jaurlaritzak bi alternatiba planteatu ditu Topoa Irunen integratzeko: lur azpian sartzea edo trazatua lekuz aldatzea, biak ere geltoki intermodal berriarekin\nEusko Jaurlaritzak bi alternatiba planteatu…\nEusko Jaurlaritzak bi alternatiba planteatu ditu Topoa Irunen integratzeko: lur azpian sartzea edo trazatua lekuz aldatzea, biak ere geltoki intermodal berriarekin\n\n\n20190314-AIZ-FERROCARRIL-123.jpg Iturria: Irekia\n\n20190314-AIZ-FERROCARRIL-104.jpg Iturria: Irekia\n\n20190314-AIZ-FERROCARRIL-125.jpg Iturria: Irekia\n\n20190314-AIZ-FERROCARRIL-106.jpg Iturria: Irekia\n\n20190314-AIZ-FERROCARRIL-112.jpg Iturria: Irekia\n\n20190314-AIZ-FERROCARRIL-113.jpg Iturria: Irekia\n\n20190314-AIZ-FERROCARRIL-120.jpg Iturria: Irekia\n\n20190314-AIZ-FERROCARRIL-122.jpg Iturria: Irekia\n\n20190314-AIZ-FERROCARRIL-127.jpg Iturria: Irekia\n\n20190314-AIZ-FERROCARRIL-129.jpg Iturria: Irekia\n\n20190314-AIZ-FERROCARRIL-102.jpg Iturria: Irekia\nEusko Jaurlaritzaren helburua Topoaren lineak Irunen “metro” motako maiztasunak eskaintzea da, 10 minututik beherakoak\nBelaskoeneako eta Coloneko geltokien artean beste geltoki intermodal bat egongo litzateke, VíaIrun izeneko hirigunean\nAntonio Aiz Azpiegitura eta Garraio sailburuordeak Ficoban egin den Trenbidearen 10. Komunikazio Jardunaldian aurreratu duenez, Eusko Jaurlaritza bi alternatibatan ari da lanean, Irunetik igarotzean topoa integratzeko. Lehenbizikoa, gaur egun Euskotrenek zirkulatzen duen trazatua lur azpian sartzea izango litzateke, mugako hiritik igarotzean. Bigarrenak, Adifen egungo trenbide zabalgunearen lurretatik joango litzatekeen saihesbidea eraikitzea aurreikusten du. Bi kasuetan, Belaskoeneako geltokiaren eta Coloneko geltoki berriaren artean, beste geltoki intermodal bat eraikitzea aurreikusten da.\nIrunen ospatu den Trenbidearen hamargarren Komunikazio Jardunaldian egin du iragarkia Aizek, eta azpimarratu du Eusko Jaurlaritzak ziurtatu egiten duela bi alternatiba horietatik edozeinek konponduko duela behin betiko trenbidearen integrazioaren arazoa, eta hiriari 60.000 m² baino gehiago itzuliko dizkiola (33.888 m² Adifenak, 12.366 m² ETSrenak eta 17.769 m² hiriarenak). Azalera horrek hainbat erabilera izan ditzake.\n“Hiri integrazioari dagokionez inolako zalantzarik gabe ekarriko dituen hobekuntzez gain, bi aukeretatik edozeinek tren zerbitzua hobetzeko aukera ematen digu, trazatuaren bikoizketari, geltoki intermodal berriari eta Irun-Coloneko geltoki berriari esker. Geltoki horren behin betiko kokalekua aukeratutako alternatibaren arabera definitu beharko da”, azaldu du sailburuordeak.\nAizek adierazi duenez, zerbitzuaren hobekuntza Hendaia-Irun-Donostia erlazioan maiztasunak hobetzetik ere igaroko da: “Topoaren linea osoan, Lasarte-Oria eta Hendaia artean, 10 minututik beherako maiztasunak eskaintzeko ari gara lanean. Azken hamar urteetan igarobide horretako ia bederatzi kilometro bikoiztu ditugu. Horri esker, Irun eta hiriburua 15 minutuz behin lotzen ditugu. Donostiako Lugaritz-Easo saihesbidea eraikitzean Amarako muga-geltokia desagertzen denean, zerbitzua hobetzeko aukera berria irekiko da”.\n2018an, Topoak 7,9 milioi erabiltzaile izan zituen, eta horietatik 1.311.206 bidaien jomuga edo jatorria Bentak, Belaskoenea, Colon, Ficoba eta Hendaia geltokiak izan ziren. Bidaia horien erdia baino gehiago Irun Colonek hartzen ditu. Izan ere, eskariari dagokionez Topoaren hirugarren geltokia da, Amararen eta Anoetaren atzetik bakarrik, eta ETSren sare osoko laugarrena.\nHitzarmena eta alternatibak\nAizek gogorarazi duenez, joan den urtarrilaren 16an, ETSren, Adifen, Irungo Udalaren eta Gipuzkoako Foru Aldundiaren artean Irungo egungo tren geltokiaren ingurunearen hiri birgaitzerako eta garapenerako sinatu zen hitzarmenean berariaz jasotzen da “euskal administrazio orokorraren esku dagoen lineari dagozkion trenbide azpiegituren berrantolakuntza integrala trenbideko garraio zerbitzu jasangarria bermatzera zuzentzen dela, egungo eta etorkizuneko hiri bilbearen egituraketa lortzeko, ‘Topoaren’ linearen iragazkortasunaren eta lur azpian sartzearen ondorioz”.\nHelburu horrekin, eta ETSk hitzarmena sinatzean bereganatu dituen konpromisoetan oinarrituta, Aizek euskal trenbide erakundeak esku artean dituen bi alternatibak zehaztu ditu. Konpromiso horien artean, “administrazio horren esku dagoen trenbidearen trazatuaren estaldura partzialerako eta, beti ere, iragazkortasun handiagorako, aukera emango duten jarduketen azterlan teknikoak eta ekonomikoak” egitea daude, “trenbideko bilbea osatuz HAPOaren Aldaketaren xede den eremuan”.\nHorietako lehenean, egungo trazatuaren kokalekuari eutsiko litzaioke Belaskoenearaino. Geltoki hori gainditu ondoren, trazatua lur azpian sartuko litzateke. Irun Coloneko geltokia orain dagoen toki berean egongo litzateke, baina lur azpian. Horrez gain, Belaskoeneako eta Coloneko geltokien artean, beste geltoki intermodal bat eraikiko litzateke.\nBigarren aukerak ere Belaskoenea une honetan dagoen tokian utziko luke. Dena den, geltoki hori gainditu eta gero, gaur egun Topoak daraman trazatua utzi eta Adifen trenbide zabalgunea hartuko lukeen saihesbidea planteatzen da. Bertan egongo litzateke geltoki intermodala. Irun Colon mendebalerantz aldatuko litzateke, trenbide zabalgunearen beste aldera, eta erdi lur azpian eraikiko litzateke, Adifen trenbideen estaltze lanak baliatuz, Colon pasealekuko zubiaren eta Lope de Irigoyen biribilgunearen artean, Anzaran auzora arte. Aktuazio haui 2015ean onetsitako HAPOan aurreikusten da.\nAiz sailburuordeak martxoaren 7an izandako erakundeen arteko hitzarmenari buruzko batzordearen bileran jakinarazi zuen bezala, “ETSk baztertu egiten du egungo trazatua modu partzialean estaltzeko alternatiba”. Aizen iritziz, “Irunentzat eta Topo zerbitzuaren egituraketarako historikoa den aukeraren aurrean gaude, Donostia erdialdean eskaintzen duguna bezain lehiakorra eta modernoa izango den eta ezaugarri berberak izango dituen zerbitzua eskainiz”.\n"Genial", el topo más lejos del centro de Irún https://t.co/PWqVXZqGkU\n20190314-AIZ-FERROCARRIL-11... 2 MB (jpg)\n20190314-AIZ-FERROCARRIL-12... 2 MB (jpg)\n20190314-AIZ-FERROCARRIL-10... 3 MB (jpg)\n20190314-AIZ-FERROCARRIL-12... 3 MB (jpg)\n20190314-AIZ-FERROCARRIL-10... 2 MB (jpg)\n20190314-AIZ-FERROCARRIL-11... 3 MB (jpg)\nplano_1_R1.pdf 3 MB (application/pdf)\nEusko Jaurlaritzak, udalerritik igarotzean HTS-ak izango duen trazaturako alternatiba aurkeztu dio Barakaldoko Udalari\nEusko Jaurlaritzak proposatu duen HTSaren trazatuari esker, merkantzia trenak ez dira Ortuellako eta Trapagako hiriguneetatik igaroko\nIrunek bere "hiri orbana" itxiko du\nEusko Jaurlaritzak Donostialdeko Metroaren Lugaritz-Easo zatiaren eraikuntza proiektua lizitatu du\nEusko Jaurlaritzak Durangoko Udalaren eskuetan jarri du trenbideko instalazioek hartzen zuten lur-sailaren urbanizazio plana\nEBAZPENA, 2015eko ekainaren 19koa, Kultura, Gazteria eta Kiroletako sailburuordearena. Honen bidez, hasiera ematen zaio Legazpiko (Gipuzkoa) Aguirre-Echeverría eraikuntza-multzoa monumentu izendapenez Euskal Kultura Ondarearen Zerrenda Nagusian sartzeko espedientea…\n133/2018 DEKRETUA, irailaren 18koa, zeinaren bidez behin betiko onartzen baita Balmaseda-Zalla (Enkarterri) eremu funtzionalaren lurralde-plan partzialaren aldaketa, paisaiaren zehaztapenei zehaztapenei buruzkoa.\nEBAZPENA, 2018ko ekainaren 25ekoa, Kulturako sailburuordearena, zeinaren bidez hasiera ematen baitzaie Bergarako Basalgo auzuneko (Gipuzkoa) Eguren baserria monumentu izendapenez Euskal Kultura Ondarearen Inbentario Nagusian sartzeko espedienteari eta espedientea…


AlphaFold 2: proteinen forma aurresaten duen algoritmoa - Zientzia Kaiera\nMax Perutzek Nobel saria jaso zuen 1962an hemoglobinaren –hau da, odolari kolore gorria ematen dion proteinaren– egitura aurkitzeagatik.\nZiurrenik, proteina hitza irakurtzean, ia automatikoki haragiarekin lotuko dugu, elikagaietan pentsatuz gero, edo gorputzeko muskuluetan, giza gorputza baldin badugu buruan. Hala da, muskuluek proteina asko dituzte, molekula horien filamentuak baitira lerradura bidez uzkurdura sortzen duten egiturak.\n1. irudia: Max Perutzek Nobel saria jaso zuen 1962an, hemoglobinaren egitura aurkitu zuelako, odolari kolore gorria ematen dion proteina. Irudian, hemoglobinaren bereizmen handiko lehenengo eredua bukatzen. (Argazkia: Max Perutz Labs)\nMuskuluak uzkurtzea eta, hala, horiek lan egitea eragiteaz gain, proteinek izaki bizidunentzat funtsezkoak diren beste zeregin batzuk ere betetzen dituzte. Organismoetan gertatzen diren ia erreakzio kimiko guztiak katalizatzen dituzte: arnasketa organoetatik ehunetara oxigenoa eramaten dute, substantziak zelulen kanpoaldetik barnealdera garraiatzen dituzte edo garraiatzen laguntzen dute, askotariko funtzioak betetzen dituzten zelulen barne arkitekturak eratzen dituzte, eta zelularen kanpoaldetik seinaleak jaso eta informazioa barrualdera eramaten dute, funtsezko beste zeregin batzuen artean.\nProteinek aminoazidoak dituzte, karbonoz, hidrogenoz, oxigenoz eta nitrogenoz osatutako molekula txikiak, eta horietako bat, zisteina, sufrez ere osatuta dago. Izaki bizidun gehientsuenek gehienez ere horrelako hogei aminoazido dituzte. Proteinak molekula horien kateak dira, askotariko luzeratakoak. Proteinen hiru dimentsioko egitura beren osaketaren mende dago, hau da, berauek osatzen dituzten aminoazidoen eta katean duten ordena zehatzaren mende. Egitura oso garrantzitsua da, proteinen funtzioa finkatzen duelako, eta oso sentikorra, beraz, giroko hainbat faktorek –erradiazioak, beroak eta pHak, besteak beste– alteratu egin dezakete eta, ondorioz, proteinak bere funtzioa betetzea oztopatuko lukete.\nGaur egun, egitura ezagutzeko zenbait metodo erabiltzen dira. Ohikoena X izpien kristalografia da, horiek egoera kristalinoan dagoen substantzia batera zuzentzen direnean osatzen den difrakzio ereduaren azterketan oinarritua. Teknika horretan, X izpien eta kristalaren elektroi hodeiaren arteko elkarrekintzak irudi bereizgarri bat sortzen du, difrakzio eredua, zeinak atomoen kokapena deduzitzea ahalbidetzen duen eta, beraz, baita molekularen egitura ere. Arazoa da metodo hori nekeza dela eta egitura askotan ezin dela aplikatu. Kriomikroskopia elektronikoa berriagoa da, oso tenperatura baxuetan izoztutako laginekin lan egin eta hala artefaktuak agertzea saihesten duen mikroskopia modalitate bat.\n2. irudia: MSK1 proteina edo kinasa proteina. (GIFa: BQUB1819-JNavarro – CC BY-SA 4.0 lizentziapean. Iturria: Wikimedia Commons)\nBada, duela egun batzuk, esparru horretako aurrerapen teknologiko oso garrantzitsu bat ezagutarazi da, DeepMind enpresaren eskutik. Adimen artifizialaren bidez, algoritmo batek (AlphaFold 2 izenekoa) proteinen egitura zehaztu du, asmatze maila oso handiarekin, haien aminoazidoen sekuentziatik abiatuz.\nAlphaFold 2 metodoa ez da oinarritzen molekulen propietate fisiko-kimikoen ezagutzan eta, ezagutza horretatik abiatuta, haien propietateen eta formaren dedukzioan. AlphaFoldek ehun eta hirurogeita hamar mila proteinako aminoazidoen egiturak eta sekuentziak konparatzen ditu (naturan berrehun milioi proteina daude); erkatze horretatik abiatuz «ikasi» egiten du eta egitura ezezaguna izan arren sekuentzia ezaguna duten proteinen forma aurresaten du.\nAlphaFolden sortzaileen ustez, garapen hau xede espezifikoetan eragiteko forma egokia duten sendagaiak diseinatu eta ekoizteko atea izango da. Agian goizegi da hori esateko. Baina aurrerapena ikaragarria da eta izaki bizidunen egituren ezagutzan eta horren aplikazio posibleetan mugarri bat ezarriko du.\nLe Page, Michael (2020). DeepMind’s AI biologist can decipher secrets of the machinery of life. New Scientist, 3311. 2020ko abenduaren 5ean argitaratua.\nService, Robert F. (2020). ‘The game has changed.’ AI triumphs at solving protein structures. Science Magazine. doi:10.1126/science.abf9367\nArgitalpen-data: 2021/01/12 · Atala: Kolaborazioak\nCIC nanoGUNE ikerketa-zentroko, Berlingo Unibertsitate Libreko eta Neaspec erakundeko ikertzaile-talde batek, nano-FTIR espektroskopia erabiliz, proteinen identifikazio kimikoa eta estrukturala egin […]\nAsteon zientzia begi-bistan #333 – Zientzia Kaiera\n[…] Proteinen munduan murgildu gara erreportaje honen bidez. Horien egiturak ezagutzeko metodo ezberdinak erabiltzen dira. Duela gutxi, esparru honetan egindako aurrerapen teknologiko bat azaldu digute testu honetan: adimen artifizialaren bidez, algoritmo batek (AlphaFold 2, deitua) proteinen egitura zehaztu du, asmatze […]\nMusika, elektroentzefalograman – Zientzia Kaiera\n[…] adimen artifizialeko (AA) teknikak erabiliz, proteinen egitura aurreikusi ahal izan zuten, horien aminoazidoen sekuentzian oinarrituz. Urtea amaitu baino pixka bat lehenago, teknika […]


https://www.berria.eus Bere azken artikuluak eu Mon, 29 Nov 2021 15:20:40 +0100 hourly 1 https://www.berria.eus/irudiak/berriaB.png https://www.berria.eus https://www.berria.eus/paperekoa/2171/017/002/2021-09-21/nahi_eta_ezina.htm Tue, 21 Sep 2021 00:00:00 +0200 Niko Iurramendi https://www.berria.eus/paperekoa/2171/017/002/2021-09-21/nahi_eta_ezina.htm\nKanporaketek ere erabaki dute zein izango diren hurrengo urteko partaideak. Kaiku itzuli da, KAE ligan urte bakarra egin ostean. Ez da makala egin dutena, oso zail deritzot. Bestetik, badute zer ospatua Getaria aldean, maiz ukitu arren inoiz egon ez diren ligara iritsi dira. Tolosaldeak ere lortu du bigarrenean Euskotren Ligara igotzea. Goza dezatela!]]> https://www.berria.eus/paperekoa/2091/023/002/2021-09-14/biharamuna.htm Tue, 14 Sep 2021 00:00:00 +0200 Niko Iurramendi https://www.berria.eus/paperekoa/2091/023/002/2021-09-14/biharamuna.htm\nBiharamun gozoa izan berri dute moreek, biharamun gazia berdeek, eta beste ia talde guztiok, besterik gabe: biharamuna. Zorionak, Santurtzi eta Arraun Lagunak!]]> https://www.berria.eus/paperekoa/2079/025/001/2021-09-07/zaleen_burrunba.htm Tue, 07 Sep 2021 00:00:00 +0200 Niko Iurramendi https://www.berria.eus/paperekoa/2079/025/001/2021-09-07/zaleen_burrunba.htm\nLehen minutu eta erdian gertu-gertuko itsasontzi eta kanoetakoen hotsak entzuteko gai izaten gara. Baina Aquariumaren eta irlaren artetik pasatzean patroiaren aginduak isiltzerainoko zalaparta entzun ohi da. Bertara gerturatu ahala fondoan entzuten den burrunba handitu egiten da. Zalaparta horren momenturik gorenak bi minutu eta erdi inguruko jarduna egina dugula esaten digu, eta behin barra pasata, pixkanaka urrundu eta ahuldu egiten da hotsa.\nItsaso zabalerantz sei zazpi minutuan aritzen gara ziaboga eman arte, eta beste horrenbeste poparean. Pixkanaka, berriz ere, burrunba hotsa belarrietan sartzen hasten da. Joatean baino are gehiago eskertzen da une horietan. Ordurako estropadaren nondik norakoak argi egonda ere, bestelako estropadetan egin ohi ez ditugun amaierako esprintak egiten ditugu talde guztiek. Inoiz baino garaizago, inoiz baino sarriago.\nOrokorrean zaleen garrasiek estropada bukatzear dela adierazten digute. Kontxakoan ere oihuek amaiera usaina izaten dute. Eta han hasten da gure joaldia. Patroiak gutxi falta dela sinetsarazi nahi digunetan bezala. Baina uste eta nahi baino urrutiago egoten da helmuga.\nBadira dagoeneko bi sasoi zaleen iskanbila handi hori txikiagotu zenetik. Patroiei lana zailduko zitzaien, eta gu ere zain gaude zaleek berriz noiz engainatuko.]]> https://www.berria.eus/paperekoa/2386/016/002/2021-08-24/amaitzear.htm Tue, 24 Aug 2021 00:00:00 +0200 Niko Iurramendi https://www.berria.eus/paperekoa/2386/016/002/2021-08-24/amaitzear.htm\nGoiko aldeari begiratuz gero, iazko tenore bera duenekoan nago; Hondarribia eta Santurtzi elkarri mokoka dabiltza, beste talde batzuk haien aurretik jartzeko ahaleginetan dabiltzan bitartean. Urdaibaikook ahaleginak egiten ditugu hor aurrean sartzeko, baina ez dugu behar eta nahi bestetan lortzen, eta banderen lehian aritzeko zerbait falta zaigula ikusi da. Moreen alde lau puntu dauden arren, berdeak goranzko joera nabariarekin datoz. Zarauzko estropadetan maisutasunez irabazi baitzuten, eta aurreko igandean ere nagusitasuna erakutsi zutela esango nuke. Iazko Kontxako estropadetan ikusitako ontzia gogorarazi digu arraunlari eta arraunzaleoi.]]> Erdibidean]]> https://www.berria.eus/paperekoa/2416/025/002/2021-08-03/ierdibideani.htm Tue, 03 Aug 2021 00:00:00 +0200 Niko Iurramendi https://www.berria.eus/paperekoa/2416/025/002/2021-08-03/ierdibideani.htm\nBadia barreneko estropadak ditugu zain Galizian. Ea nola ekiten diogun bigarren erdiari.]]> https://www.berria.eus/paperekoa/2103/022/002/2021-07-20/irudiak.htm Tue, 20 Jul 2021 00:00:00 +0200 Niko Iurramendi https://www.berria.eus/paperekoa/2103/022/002/2021-07-20/irudiak.htm\nBigarren irakurketa epelagoa izaten dugu lehorrean. Kanpoan egon direnekin iritziak partekatzen ditugu ontzian arraunean aritu garenok. Hemen ere beste hainbeste iritzi, ez baita gauza bera ikusten ontzian arraunean aritzean, motordun ontzitik ikustean edo telebistako irudiak ikustean.\nAzken urteotako aldaketa handienetako bat sakelakoena izan da. Herria atzean utzi bezain pronto, estropadako irudiak ikusten hasten gara. Hirugarren irakurketa. Arraunean izan ditugun sentsazio horiei akuilua ematen dieten irudien bila, taldekideen arraunketarekiko ahalik eta berdinen gabiltzaneko irudien bila, zeinen ondo arraun egiten dugun erakusten duten irudien bila, «hara, hor aurreratu egin naiz», «besoa tenteago eraman behar dut», «espero dut arrauna kateatu zaidaneko irudirik ez egotea». Irudien bila. Beti izaten dut duda estropada txarra eginez gero irudiok ikusi ala ez, baina ia beti amaitzen dut ikusten. Txandan aurrean ibili eta lehiakorra dena izaten da kamerek gehien erakusten duten ontzia. Ea datozen estropadetan gure irudi gehiago ikusten ditugun. Ikusiz ikasteko balio izateaz gain, seinale ona litzateke.]]> https://www.berria.eus/paperekoa/2103/016/002/2021-07-06/belarriak_tente.htm Tue, 06 Jul 2021 00:00:00 +0200 Niko Iurramendi https://www.berria.eus/paperekoa/2103/016/002/2021-07-06/belarriak_tente.htm\nTaldetik kanpo dagoen batek igandeko estropadaren analisia egingo balu, esango liguke hoberena emaitza bera baino gehiago, postua izan zela, ez baitago hobetzerik. Baina taldekideok hogei minutu sufritu horietan izan genituen momentu gozoak. Horra asteburuko onena. «Horrela arraun egiten badugu aurrerantzean, jai dute» esaten diogu geure buruari orain. Belarriak tenteago ditugula itzuli gara Galiziatik. Hurrena, Donostiako Kontxa badiako lau luzeko estropada dugu. Etxeko estropada izan dudana, aurten, ezberdina. Ea hiru hitzetatik hirurak betetzea lortzen dugun oraingoan.]]> https://www.berria.eus/paperekoa/2507/021/001/2021-07-03/haizea.htm Sat, 03 Jul 2021 00:00:00 +0200 Niko Iurramendi https://www.berria.eus/paperekoa/2507/021/001/2021-07-03/haizea.htm\nMaila galtzeko jokoan edota mailaren defentsan sartuko nituzke Lekittarra, Ares, Zarautz eta liga nagusira itzuli den Tiran. Ea zer dakarren aurtengoak.]]> https://www.berria.eus/paperekoa/1946/027/001/2020-09-22/zoria.htm Tue, 22 Sep 2020 00:00:00 +0200 Niko Iurramendi https://www.berria.eus/paperekoa/1946/027/001/2020-09-22/zoria.htm\nHorren harira, estropada amaieretako balorazioetan ia beti aipatzen da zortearen kontua, eta, nire ustetan, irabazlea gutxiestera jotzen du halakoak esaten dituenak, haiek kale onetik egin dutela eta guk kale txarretik egin behar izan dugula aipatuz. Hau arrauna da, eta liga osatzen duten elkarteek adosten dituzte egutegia eta estropadak jokatuko diren eremuak ere (mareen taula eskuetan dutela).\nSanturtziko Sotera zortea aldeko izan ez duenean ere aurrean ibili da, ia beti hortzak erakutsiz, helburuei tinko eutsiz. Bi emaitza kaxkar egin arren, beste estropada guztietan aurrean lehiatu da, eta, ligaren lehen zortzi estropadetan jardunaldirik irabazi gabe egon bazen ere, azkeneko hiru banderak ezkerraldera eraman ditu. Eta merezimendu handiz irabazi du bere historian lehenengo aldiz Eusko Label liga\nBestalde, zorionak kanporaketetan 2021. urtean traineruen gorengo ligan egoteko aukera irabazi duzuen taldeei: Hondarribia, Zarautz eta Tirani! Zorte on!]]> https://www.berria.eus/paperekoa/2218/023/002/2020-09-15/kaiak_bizirik.htm Tue, 15 Sep 2020 00:00:00 +0200 Niko Iurramendi https://www.berria.eus/paperekoa/2218/023/002/2020-09-15/kaiak_bizirik.htm Boga-boga jotzera, baina ez dira hurbildu arraunzaleak. Donostiako kaiaren inguruak gaztelua, moila, Pasealeku Berria, Aquariuma eta behin estropadak bukatuta, Parte Zaharra, soinean herriko traineruaren koloreko kamiseta duten zalez bete ohi dira. Une hauetan, bihotzik hotzena duen arraunlaria ere epeltzen da, eta kosta egiten da kontzentrazioa mantentzea. Aurtengo ekitaldian, berriz, ez dugu hori guzti hori sentitzerik eta bizitzerik izan, eta pare bat gauza balantzan jartzera eraman nau. Eta balantza alde batera desorekatu da.\nHorregatik, kaiak, arrapalak eta moilak jendez beteak egotea nahi dut. Arrantzale eta marinel, ume eta heldu, turista eta auzotar. Bai Donostian, bai gainerako herrietan. Bai iraileko lehen bi igandeetan eta baita urteko gainerako sasoietan ere. Ea lehenbailehen berreskuratzen dugun denon arranpla.]]> https://www.berria.eus/paperekoa/2130/016/002/2020-09-01/ohiturak.htm Tue, 01 Sep 2020 00:00:00 +0200 Niko Iurramendi https://www.berria.eus/paperekoa/2130/016/002/2020-09-01/ohiturak.htm\nHorri guztiari buruzko hausnarketa lagun batek piztu zidan lehengo astean. Estropadaren minuturen batean, zein minutu zen ez dut gogoan, trainerua egoki zebilela antzeman, eta «¡Sigue!» esan nuen, momentua luzatzeko asmoz. Bospasei paladaren ondoren, «segi!» esatera pasatu nintzen. Lehorreratzean, bi letra tokiz aldatze hutsarekin erabili nahi eta ohi dudan hizkuntzan nenbilela ohartu nintzen.\nArraunean erabiltzen ditugun hitz eta izaten ditugun solasaldi asko eta asko gazteleraz izaten dira. Arraunean erabiltzen den hizkuntza teknikoa, orokorrean, gazteleraz da. Beraz, badugu zertaz egin gogoeta...\nGazteleraz erabili ohi ditugun hitz gehienak badute euskarazko hitza. Are gehiago, euskaraz itsasoarekin loturiko hiztegi zabal eta polita dugulakoan nago.\nDenboraldiko azken txanpan sartu gara dagoeneko, eta gauza denak pil-pilean daudela iritsi gara irailera. Uda berezi eta arraro honetan, ohitura asko aldatu behar izan ditugu guztiok; ea beste ohitura batzuk aldatzeko ahalegina ere berdin egiten dugun. Tartean, hizkuntzarena.]]> https://www.berria.eus/paperekoa/2008/018/002/2020-08-18/arraunketa.htm Tue, 18 Aug 2020 00:00:00 +0200 Niko Iurramendi https://www.berria.eus/paperekoa/2008/018/002/2020-08-18/arraunketa.htm\nArraunketa mota ezberdinak ditugu taldeetan, eta horretan hainbat aldagai daude: pala handia erabiltzen dute batzuek; arraun motza besteek; tiraketa egiteko tartea luzea batzuek; asko etzanaz; arraunketa tenteagoa besteek.\nNeguan, talde bakoitza pala sartzeko eta ateratzeko leku, postura eta denborak finkatzen aritzen gara, udan ahalik eta automatikoen atera dadin. Nahikoa izaten da irteeran ondoko ontziak bi tostako tartea ateratzea edo olatu desatseginen bat etortzea, neguan landutakoa pikutara joan eta arraunketa pixka bat aldatzeko. Sarreran, zentimetro gutxiko aldearekin has daiteke galera. Lehiaren estresari agobioa gehitzen zaio, eta akabo. Estropadaren lehen minutuetan, itzulerarik gabeko puntuan aurkitzen da trainerua, oso zaila da-eta arraunketa ikasia berriz jartzen.\nAurten, TKE ligaren goi eta beheko aldeetan dagoen saltsa eta eduki dugun negua ikusirik, taldeok ez dugu gure arraunketa hartu makina bat estropadetan. Bihar ere ez zara gai izango traineru bati so egin eta bere arraunketan dagoen jakiteko, baina arraunlarien aurpegietan nabarituko duzu. Aurrean doanak txistua jo ohi duela esaten dugu. Atzekoak, danborra.]]> https://www.berria.eus/paperekoa/2152/021/002/2020-07-28/nola_aldatzen_diren_gauzak.htm Tue, 28 Jul 2020 00:00:00 +0200 Niko Iurramendi https://www.berria.eus/paperekoa/2152/021/002/2020-07-28/nola_aldatzen_diren_gauzak.htm\nBesolana deitzen diogun horrek erabat kondenatzen du arraunlaria. Hanken indarra eta gorputzaren pisua erabili beharrean, besoen indarra erabiltzen da. Besoen indarra amaitzean, ordea, erabat kontrolaezina bilakatzen den erreminta bat izaten da arrauna. Horregatik, nahiago nituen errekako estropadak.\nBaina azken urteotako emaitzarik onenak itsasoan lortu ditut; eta, noski, emaitzek laguntzen dutenean, norbera ere gusturago aritzen da. Itsasoan ibiltzean, taldean erabiltzen dudan hitza jolasa izaten da. Orain olatua, gero pala gaizki sartu, orain arraunketa azkartu, gero gehixeago etzan... Kezka eta larritasuna zena orain jolas bihurtu? Bada, ni ere banoa adinean gora.\nEa berriro ere gustua hartzen diedan errekako estropadei; hori bai, besolanak geldi daitezela duela urte batzuetako memorian.]]> https://www.berria.eus/paperekoa/2188/025/002/2020-07-14/koloretsu.htm Tue, 14 Jul 2020 00:00:00 +0200 Niko Iurramendi https://www.berria.eus/paperekoa/2188/025/002/2020-07-14/koloretsu.htm\nHorri jarraika, hasiera koloretsua ikusten ari gara liga honetan, gorabehera handikoa. Talde baten zaleak edo kirolariak garenean, nahiago izaten dugu gorabehera gutxiko denboraldia izatea, eta, ahal dela, norbera aurrean dela. Gustuko ditut liga koloretsuak, emozioak gora, emozioak behera, gaur ederki, bihar kale. Ikusgarritasuna ekartzen dio kirolari, eta zenbat eta talde gehiago ibili lehian, orduan eta politagoa zaleentzat.\nGoraldi horietako batek bete-betean harrapatu nau asteburuan, eta etxeko estropada madarikatua irabazi dugu. Etxeko estropadek zama handia izaten dute, eta askotan erdipurdiko estropadak egiten ditu etxeko taldeak. Hau poza! Sasoi osoa kolore honetakoa balitz... utikan nire jolasa!\nBaina talde bakar bat da ligaren buru: Santurtzi. Zerbait erakutsi badu, erregulartasuna erakutsi du. Badu berezitik ere egoera honek: estropadarik irabazi gabe, liga buruan da, eta liga irabazteko hautagai nagusitzat hartu behar dugulakoan nago. Gauza bereziak beti dira interesgarriak.]]> https://www.berria.eus/paperekoa/2702/023/001/2019-09-17/erritmo_ezberdinak.htm Tue, 17 Sep 2019 00:00:00 +0200 Niko Iurramendi https://www.berria.eus/paperekoa/2702/023/001/2019-09-17/erritmo_ezberdinak.htm\nEstropadaren bat irabazteak duen garrantziaz gain, sailkapen nagusian ez zegoen askorik jokoan; Donostiarrok bosgarren postua nahi genuen, baina Bermeok nahikoa ondo eutsi dio, denboraldiko azken estropadan gailenduz, gainera.\nBaina bazegoen zerbait jokoan bai. Hurrengo urtean Eusko Label zein Euskotren ligetan zein talde arituko diren erabakitzeke baitzegoen.\nBermeon beroketak egiten hasiak ginela hasi zen Euskotren Ligarako kanporaketa, eta han inguruetan zebiltzan Eusko Label ligan egon nahi zutenak ere. Albokoari begiratu eta zera esan nion: «Ene bada, a zer alferkeria emango lidakeen une honetan traineru horietako batean egoteak». Bi urtez egon naiz egoera horretan arraun igoera amesten; aurrenekoan ez genuen lortu, baina bigarrengoan bai. Oroitzapen politak baina urduritasun oso handikoak dira, eta horrek alferkeria bes terik ez zidan ekarri.\nZorionak Hondarribia, Zarautz eta Aresko arraunlariei, baita beste guztiei ere.]]> https://www.berria.eus/paperekoa/2467/023/002/2019-09-10/gakoak.htm Tue, 10 Sep 2019 00:00:00 +0200 Niko Iurramendi https://www.berria.eus/paperekoa/2467/023/002/2019-09-10/gakoak.htm\nGuk, Donostiarra klubekook, estropada biribila egin genuen. Helburu eta nahi jakin batzuk genituen, eta bete-betean asmatu genuen. Kontxako Banderako lehenengo asteburuan ia denekiko segundoak galdu genituen lekuetan, oraingoan segundoak irabazi. Hau marka.\nGako izan daitekeen leku horietako bat da, hain justu, heldu den asteburukoa. Zergatik? Kontxako estropadetan, itsaso eta haize handirik ez dagoenean, olatuek talka egiten dute bai Paseo Berrian, bai irlaren ipar aurpegian. Uhin horiek, aurkako noranzkoa hartu, eta itsaso zabalerako bidea hartzen dute olatu handiagoen artean ezkutaturik. Ikusi ,ez dira askorik ikusten, baina traineruaren txopa apur bat goratu eta ziztu bizian jartzeko gai dira. Eta herenegun ere horiek ondoen baliatu zituen taldea Hondarribia izan zen. Hala, bandera olatu horietan irabazi zutela esaten ausartuko naiz. Tira, olatu horietan soilik ez, estropada guztian zehar arraun egin beharra baitago.]]> https://www.berria.eus/paperekoa/2161/016/001/2019-09-03/nahiak_nahi.htm Tue, 03 Sep 2019 00:00:00 +0200 Niko Iurramendi https://www.berria.eus/paperekoa/2161/016/001/2019-09-03/nahiak_nahi.htm\nBestetik, gizonezkoen estropadan, zaharrak berri. Aurreko laukoteak TKE ligako postuak berretsi ditu, eta ohorezko txandan aritzea ederki irabazia dute. Kaikuk, sailkatze estropadan ezusteko handiegia eman ez bazuen ere, estropada xumea egin zuen, eta ez dira oso konforme izango bere arraunlariak.\nUrdaibairen, Donostiarraren eta Ondarroaren azken entrenamenduak gogo eta zirrara handikoak izango ziren, egin kasu. Lehenak aldaketa handia izan du azken hamabostaldian, psikologikoa. Bigarrenok, berriz, udan estropada batzuetan erakutsitako maila hobetu nahi genuen. Eta Ondarroak, azkenik, ostegunean bertan sailkatze estropadan eginikoa berritu nahi zuen. Hirurak itxaropentsu eta gogotsu. Eta orain amorru galanta dugu hiru taldeok barrenean, ziur. Aurrenekotik gertuago amaitu nahi genuen. Hala, datorren igandean aurreneko txanda irabazteko daudenak eta ez daudenak egingo ditugu lau taldeok, eta, karanbolarik gertatzen ez bada ere, txanda irabazteak duen garrantzia nekez salduko diogu elkarri.]]> https://www.berria.eus/paperekoa/2366/023/001/2019-08-20/konfiantzak.htm Tue, 20 Aug 2019 00:00:00 +0200 Niko Iurramendi https://www.berria.eus/paperekoa/2366/023/001/2019-08-20/konfiantzak.htm\nDenboraldi amaierak intentsitate handikoak izan ohi direnez, konfiantza edukitzeko garrantzia izugarria izaten da. Eusko Label liga amaitzear dela, garailea Orio izango dela ia ziur esan dezakegu. Baina behe aldean jaitsierarako zuzeneko postua Astillero eta San Pedro taldeen artean puri-purian dago; aste bukaera bakarra falta da lehia amaitzeko, eta berdindurik daude biak. San Pedrok azken lau estropadetan Astilleroren aurretik egin du, eta eginiko lanean konfiantza izango dute arraunlariek estropadei aurre egiteko. Astillerokoak, aldiz, ekaitz baten erdian daudela dirudi. Hango arraunlarien egonezina eta lehendakariaren dimisioa aditzera eman dira jada. Hasiera onen garrantzia aipatu izan badugu ere, zer nahiago du batek, ondo hasi ala ondo bukatu? Biak, noski.]]> https://www.berria.eus/paperekoa/2124/022/002/2019-07-23/abileziak.htm Tue, 23 Jul 2019 00:00:00 +0200 Niko Iurramendi https://www.berria.eus/paperekoa/2124/022/002/2019-07-23/abileziak.htm\nLemazainaren lana, trainerua zuzen eta orekaturik eramateaz gain, arraunlarieri zukua ateratzea da. Batzuek animatuz lortzen dute; beste batzuek, aldiz, arraunlarien okerrak zuzenduz. Horretarako abilezia galanta behar da, talde eta arraunlari bakoitzak bere izaera baitu, eta, gogorregi arituz gero, arraun egiteko gogoak kentzerainokoa gerta daiteke patroiaren hitz jarioa. Ika-mikak ere sarriak izaten dira.\nKontatuko dudan pasadizoan kokatzeko, estropada aurretiko beroketa gogotsua egin berri duzu. Gehienetan, trainerua indartsu joaten da, estropada hasi eta tostaren bat aurretik jartzeko konfiantza osoz. Irteera oihua entzun, eta momenturik indartsuena izaten da lehen\nminutua, hurrengo minutu luzeetan izango duzun arraunketa finkatu arte. Bihotza dagoeneko sutu zaizu, eta hara non datozen patroiaren laguntzak: «Lagunak! Nabarmen atzetik!». Hemeretzi minutu gehiago egin beharra dago, eta dagoeneko hainbat traineruko aldearekin atzetik zoaz.\nIzaten dira halako estropadak, gauzak ondo edo ez horren gaizki egin eta hasiera hasieratik azken postuan kokatzen zarenak. Arerioek inoiz baino azkarragoak dirudite, eta zuk zurean baino jarraitzerik ez duzu, saiakera antzuak tarteko. Eskerrak denboraldiak bestelako estropadak ere ematen dizkigun.]]> https://www.berria.eus/paperekoa/2124/020/002/2019-07-09/bidaiak_eta_ohiturak.htm Tue, 09 Jul 2019 00:00:00 +0200 Niko Iurramendi https://www.berria.eus/paperekoa/2124/020/002/2019-07-09/bidaiak_eta_ohiturak.htm\nBidaia luzeak izan ditugu taldeok asteburu honetan. Ostiral goizean irten ginen gehienok, eta CoruÃ±an arratsalde aldean traineruak prestatu eta estropada bezperan egin ohi diren saio motzak egin genituen. Bidaiek, oro har, gorputza kolpatua uzten dute, eserleku eta jarrera berean ordu dezente ematen baitira. Errepidearen hots eta nekeak uxatzeko asmoz egiten diren saioak dira.\nLarunbat goizean batzuek oso saio laburra ere egin zuten, gorputzak aktibatzeko asmoz. Beste batzuok CoruÃ±a hiriaren mapan ibilaldi laburren bat trazatu, eta artalde formatuan adarjotze eta algara artean goizeko orduak igaro genituen. Eguerdi aldera estropadetako errutina abian jarri genuen: bazkaldu, lasai egoteko tartea, estropada, afaria, lo, gosaria, lasai egoteko tartea, estropada. Kanpoan egiteak baditu aldeko eta kontrako faktoreak: ondo pentsaturiko ordutegiak izaten dira, baina nik, esaterako, lehenago bazkaldu ohi dut (baita gutxiago ere; ez dezala nire entrenatzaileak irakurri).\nEstropada bukatu, tresna guztiak beren lekuan jarri eta autobusean ihes egiten dugu, bertatik aspaldi alde egin nahi bagenu bezala. Bada, hurrengo egunean laneguna da. Hala egiten dugu espres bidaia. Horixe dute ia asteburuero Cabo da Cruzeko kideek. Nahikoa estimu zor diegu.]]>


Alexandro Nevski - Wikipedia, entziklopedia askea.\nAlexandro Nevski (errusieraz: Александр Ярославич Невский, Aleksandr Jaroslavitx Nevski; Pereslavl-Zaleski, c. 1220 - Gorodets, 1263ko azaroaren 14a) Novgorodeko printzea eta gerlaria izan zen, Eliza Ortodoxoan santua izendatua. Garai latzetan suediarren, Ordena Teutonikoaren eta tartarren aurka arrakastaz borrokatzeagatik eta Urrezko Horda boteretsuari aurre egiteagatik entzutetsu bilakatu zen.\n← Vasily Aleksandrovich (en) - Dmitry of Pereslavl (en) →\n← Andrey II of Vladimir (en) - Yaroslav of Tver (en) →\n← Andrey II of Vladimir (en) - Vasily Aleksandrovich (en) →\n← Yaroslav II of Vladimir (en) - Andrey II of Vladimir (en) →\n← Yaroslav II of Vladimir (en) - Michael of Chernigov (en) →\nPereslavl-Zalessky (en) , 1220ko maiatzaren 13a\nGorodets (en) , 1263ko azaroaren 14a (43 urte)\nAlexandra Brachyslavna (en) (1238, 1239 (egutegi gregorianoa) -\nAndrey II of Vladimir (en)\nYaroslav of Tver (en)\nVasily of Kostroma (en)\nMikhail Khorobrit (en)\nAlexandro Nevski gazte zelarik (1225), Genghis Khan buru zuten mongoldarrek Errusiako estepako estatuak menderatu zuten. Alexandroren Novgorod hiria mongolengandik salbu geratu bazen ere, mendebaldetik zetozen etsaiei egin behar izan zien aurre.\nIzan ere, 1237an aita santuak bulda bat plazaratu zuen katolizismoaren aurka matxinatu ziren finlandiarren kontra borrokatzeko eta errusiarrak katoliko bihurtzeko. Honela, Birger Jarl buru zuen armada suediarra osatu zen, eta 1240an Neva ibaian lehorreratu ziren. Uztailaren 15ean Alexandrok suediarrak gainditu zituen ibaian. Hori zela eta, Nevski (Nevakoa) goitizena jaso zuen.\nGeroago, Ordena Teutonikoak Pskov eta Tartu hiriak inbaditu zituen. Alexandrok eraso eta irabazi egin zien Peipus aintzira izoztuan. Inozentzio IV.a aita santuak 1251n bi kardinal bidali zizkion Alexandrori Erromako babesa eskaintzeko, baina buruzagi militarrak arbuiatu zituen.\nErrusiako Eliza Ortodoxoak 1547an kanonizatu zuen.\nWikimedia Commonsen badira fitxategi gehiago, gai hau dutenak: Alexandro Nevski\nAzken aldaketa 19 abuztua 2017(e)an, 19:24(e)tan\nOrriaren azken aldaketa: 19 abuztua 2017, 19:24.


Carlo Tonon zuen izena - - uztarria.eus\nCarlo Tonon zuen izena\nMiel A. Elustondo 2020-10-30 08:00\nCarlo Tonon. (Philippe Huguenin)\nMiel Anjel Elustondok 2020ko urriko Uztarria aldizkarian idatzitako iritzi artikulua da honako hau.\nZer zebilen zikloturista garungabe hura inork ez daki. 1984. Frantziako Tourra. Joux Planen behera zetozen ziklistak, igaroak ziren onenak, asko aleka zetozen oraindik, azkenputzen tropeltxoa ez zen artean aldapan behera ageri. Hala ere, zikloturista hura gora ari zen.\nEta ziklistak aldapa behera ziztuan zetozela, bihurgunetik irten eta zikloturista bat parez pare. Nola edo hala haren kontra txoke egin gabe libratu ziren ziklistak. Ez denak, hala ere. Carlo Tonon izeneko ziklista italiarrak ezin izan zuen galarazi. Beste haren kontra jo zuen bete-betean. Hainbestean libratu zen zikloturista. Konorterik ez zuela galdu, diote, Tononek ez bezala. Helikopteroak hartu eta eraman zuen Annecyra, egun hartan lo egin genuen herriko ospitalera. Eta Annecyko lakuaren ederra, Carlo Tononek inoiz ikusi ez zuena. Koma egoeran zen ziklista, kaskezurraren atzealdea hiru lekutan hautsita. "Miraria litzateke bihar bizirik egotea", esan omen zioten taldeko zuzendariari. Hurrengo egunean etorri zen Carloren andrea, Carmen. Carlo, korderik gabe. Egunak egunen ondotik, Veronako (Italia) ospitale batera eraman zuten handik hamabost egunera. Egunetara, begiak ireki zituen. Lehenengo gauza, armairua ikusi zuen ospitaleko gelan. Ez zekien zer ari zen han. Carmen ikusi zuen. Eta gogorrena hasi zen, indarberritu beharra.\nEta, hainbestean, koinatuari laguntzen hasi zen lanean, amuarrainak hazten. "Baina kideek huts egin zidaten. Abandonatu egin ninduten. Gogotik lan egin nuen haien alde. Battaglin, Visentini, Bontempi, Leali... ez zitzaizkidan inoiz etorri. Bisita bat ere ez. Eta negar egin nuen, negar eta negar. Bost axola zitzaien haiei adiskidetasuna. Nahikoa zuten hitz bat, baina ezta hori ere. Bertan abandonatu ninduten".\nEta gauza luzatu zen, Italiako ziklismo federazioaren luzamenduak, taldeko nagusiarenak. Ezer ez. Kalteordain halamoduzko bat jaso zuen. Lan halamoduzko bat inguratu... 1996ko ekainaren 17an, mundu honetan etsi eta bere burua urkatu zuen, Annecy bezain ederreko Toscanan.


“Ezagutu Oinez” Olabeaga - Uriola.eus\nBilboko Udalak maiatzean ekin zien berriro hiriko hainbat lekutara egindako bisita gidatuei. Ekimena, ondarearen hedapenerako BILBAO IZAN udal programaren barruan dago. Edizio honetan berriro ere auzoei begiratuko die.\n“Ezagutu Oinez” izenburupean, bisitak Masustegin hasi ziren, eta ekainerako Olabeagatik ibilbide gidatua egitea proposatzen dute. Horrez gain, berrikuntza gisa, hilabete bakoitzeko igande batean, 4 urtetik gorako seme-alabak dituzten familiei zuzendutako bisitak eskainiko dira. Helburua, auzoaren idiosinkrasia, historia eta garapena erakustea da, baina modu dinamikoagoan eta partaideagoan, pisten, jolasen eta ipuinen bitartez. Umeentzako zabalik egongo den bisita ekainaren 16an izango da.\nBISITA GIDATUAK “Ezagutu OLABEAGA oinez”\nBISITA GIDATUAK “Ezagutu OLABEAGA familian”


Europako Aliantza Librearen Gazteria - Wikipedia, entziklopedia askea.\nEuropako Aliantza Librearen Gazteria\nBoomkwekerijstraat 1, 1000 Brusela, Belgika\nSozialdemokrazia, Autonomismoa, Federalismoa, Independentismoa\nEuropako Gazteen Forua\nEuropako Aliantza Librearen gazte erakundea\nEuropako Aliantza Librearen Gazteria (European Free Alliance Youth, (EFAY), ingelesez) Europako kultura, hizkuntza eta nazio aniztasuna babesten eta sustatzen duten organizazio, mugimendu edo alderdi politiko ezberdinetan parte hartzen duten gazteez osaturiko erakundea da. Beraz, EFAy lurralde, estatu zein europa mailan aktiboki lanean aritzen diren Europa osoko alderdi abertzale eta erregionalisten adar gazteen aliantza da. Bere kideek Europako aniztasunaren ezagutzea eta onarpen gehiago jasotzearen alde lan egiten dute.\nEFAy ALE (Europako Aliantza Librea, Euskaraz) Europako alderdi politikoaren adar gaztea da. 2000. urtean sortua izan zen Mikel Irujoren eskutik ( Eusko Alkartasunaren Europako Parlamentuko kide ohia), Gazte Abertzaleakeko nazioarteko harremanetarako idazkaria zenean. Gaur egungo bere presidentea Valentina Servera da (Eskozia), 2019an hautatua.\nEFAy erakundeak 2013ko Meranen (Tirol) egindako Batzar Orokorra\nEFAy erakundeak 2014ko Kompostelan (Galiza) egindako Batzar Orokorra\n1 Zuzendaritza (2014-2016)\n3 Erakunde kideak\nZuzendaritza (2014-2016)[aldatu | aldatu iturburu kodea]\nPresidentea Roccu Garoby PNC-Ghjuventù Korsika\nIdazkari Nagusia Olrik Bouma FNP Jongerein Frisia\nKidea Eva Paelinck Jong N-VA Flandria\nKidea Álvaro Goñi Gazte Abertzaleak Euskal Herria\nKidea Max Zañartu JERC Katalan Herriak\nKidea Emyr Gruffydd Plaid Cymru Ifanc Gales\nKidea Pablo Peñuela JJAA Andaluzia\nMikel Irujo Amezaga Gazte Abertzaleak Euskal Herria 2000–2001\nPere Aragonés JERC Katalan Herriak 2001–2003\nJonas Dutordoir Prego Flandria 2003-2005\nLander de Bilbao Gazte Abertzaleak Euskal Herria 2005–2007\nRhisiart Tal-e-bot Kernow X Kornualles 2007–2009\nJezz Anbleydh Kernow X Kornualles 2009–2010\nIrati Aizpurua Gazte Abertzaleak Euskal Herria 2010–2011\nRoccu Garoby PNC-Ghjuventù Korsika 2011–Gaur\nErakunde kideak[aldatu | aldatu iturburu kodea]\nEuropako 14 estatutan dauden 33 herri ezberdinetako 35 gazte erakunde dira kide.\n(Ingelesez) EFAy erakundearen webgunea\n(Ingelesez) EFA erakundearen webgunea[Betiko hautsitako esteka]\n(Ingelesez) EYF erakundearen webgunea\nOrriaren azken aldaketa: 9 abuztua 2021, 01:29.


trikitixa | Jon Gomez Garai\nHasiera > trikitixa\nNazioarteko Trikitixa Jaialdia 2018\n📣 Asteko aurkezpenen «tralla» amaitzen joateko… Gaur Euskaraldiaren hasiera ekitaldia (18:30) eta Musika Astearen azken kontzertua aurkeztera (19:30), Galdakaon. Eta bihar, beste urte batez, kariño handia diodan Getxoko Nazioarteko Trikitixa Jaialdia aurkeztera goazzzz\naurkezpenak, Euskaraldia, Galdakao, Getxo, jaialdia, musika, trikitixa, zuzenekoak\n📆 5 egun / 7 aurkezpen 🎤\nAurten Galdakaoko Musika Astea aurkezteko aukera izango dut, herriko Musika Eskolak antolatuta. Baina gainera, beste hiru aurkezpen ere izango dira bost eguneko tartean! 👇 1⃣ Azaroak 20. Iñaki Alberdi eta Bizkaiko Orkestra Sinfonikoaren aurkezpena, 19:30ean Galdakaoko Torrezab\naurkezpenak, Euskaraldia, Galdakao, Getxo, komunikazioa, Leioa, musika, trikitixa, zuzenekoak\nAurten, beste urte batez, Nazioarteko Trikitixa Jaialdia aurkezteko ohorea izango dut. Getxoko Udalak urtero antolatzen duen ekitaldi aberasgarri honek aurten ere luxuzko kartela izango du, eta kanpotik zein etxe ondotik etorritako soinu txikiaren artistek hartuko dute oholtza. Jaiald\nNazioarteko Trikitixa Jaialdia 2016\nAurten, beste urte batez, Nazioarteko Trikitixa Jaialdia aurkezteko ohorea izango dut, luxuzko gonbidatuekin! Bihar arte, ekipo!\naurkezpenak, Getxo, musika, trikitixa


Kirolaren onurak garuneko kaltea duten pertsonentzat. ADAM sortzearen zergatik\n2013ko apirilean ofizialki sortu zen ADAM, Aita Menni Kirol Elkartea; garuneko kaltea zuten pertsonen artean kirola sustatzen zuen erakunde bat sortu behar zen. Zenbait hilabete geroago, Aita Menni Ospitaleko Garuneko Kalterako Zerbitzuko profesionalentzat argi daude kirola egiteak jatorri neurologikoko desgaitasuna duten pertsonengan dituen onurak. Hala ere, Jorge Olmo fisioterapeutak berrikusi nahi…


Urri honetan | entzun ditzakezun diskoak Bezzia\nUrri honetan entzun ditzakezun diskoak\nMaria vazquez | 07/10/2021 12:00 | Gaurkotasuna\nHilabete honetan artista gutxi batzuen disko berriak lehen aldiz entzuteko aukera duzu. Bezzian ezin ditugu denak aipatu, beraz 6 artistek edo taldeek egindako aukeraketa txiki bat egin dugu disko berria kaleratu edo kaleratuko dute hilabete honetan. Zein entzun nahi duzu?\n1 Hegoaldean ibarrean - Quique González\n2 Azkenean zentzua izango du - James Arthur\n3 Hamazazpi azpian - Sam Fender\n4 Ibaia eta harria - Morgan\n5 Mila bataila - Malú\n6 Baranda urdinak - Lana del Rey\nHegoaldean ibarrean - Quique González\nUrriaren 1ean, urriaren XNUMXean Quique Gonzalezen disko berriaren argia ikusi zen: Sur en el valle. Bilduma bat Izaera existentzialista nabarmeneko 12 pista, Toni Brunet (produkzioa eta gitarrak), Jacob Reguilón (baxua), Eduardo Olmedo (bateria) eta Alejandro Climent (pianoak) bezalako ohiko musikaz inguratuta grabatu du.\nGutunak Quique Gonzálezek sinatuta daude berriro Kirmen Uriberen "Ez da egia" salbu. Cultura Rock Records zigiluak argitaratua, Morganen kideen banaketa egiten du: David Schulthess "Chuches" (Hammond eta Wurlitzer) eta Carolina de Juan (ahotsak). Diskotik May I die eta Jade entzuteko aukera izan dugu dagoeneko, zeinaren bideoa jarraian goza dezakezun.\nAzkenean zentzua izango du - James Arthur\nBihar arte itxaron beharko duzu Guztiak zentzua izango du azkenean, James Arturen laugarren diskoa entzuteko. 14 pistarekin osatutako bilduma Medikuntza lehen single gisa, horietatik iraila, Avalanche eta Emily ere entzun ahal izan ditugu.\nDiskoak forma hartu du etxean, jende gutxiagorekin, eta horrek inoiz baino zaurgarriagoa izatea ahalbidetu dio. Zure aurreko proiektuekin 30 milioi disko baino gehiago saldu ondoren, proiektu honek berriro erakarriko al du publikoa?\nHamazazpi azpian - Sam Fender\nHamazazpi azpian joatea da Sam Fenderen bigarren diskoa. Polydor Records-ek argitaratua, diskoa North Shields-en grabatu zuten eta Bramwell Bronte-k ekoitzi zuen, bere lehen film luzea, Hypersonic missiles (2019). Bihar argitaratuko den diskoetako beste bat izango da, nahiz eta dagoeneko plataforma guztietan eros dezakezun.\nSam Fender disko berri honi buruz honakoa esan du: «Adin nagusiko istorioa da. Zahartzea da kontua. Zailtasunen ondorengo bizitzaren ospakizuna da, eta biziraupenaren ospakizuna. Diskoari izena ematen dion pistak lehen aurrebista izan zen. Gero etorri zen Aye eta Get you down.\nIbaia eta harria - Morgan\nUrriaren 15ean, Ibaia eta harria, Morganen estudioko hirugarren diskoa, Covid-10ren itxialdiaren ostean lanean hasi ziren 19 abestiz osatutako bilduma, betiko filosofia berarekin: "hartu ideia batzuk eta haiekin txokolatatu inguruneak, kontzeptuak eta soinuak pixka bat gehiago esploratzen saiatuz".\nIa urtebeteko lanaren ondoren, 2021. urte hasieran, Espainiako taldeak grabatu zituen abestiak Le manoir de Léon estudioa Frantzian. Campi Campón-en produkzioarekin, Stuart White-k Los Angeles-en egindako nahasketekin eta Colin Leonard-ek Atlanta-n egindako masterizazioarekin, albuma Alone-rekin aurkeztu zen lehen aurrerapen gisa, eta ondoren River-ekin.\nMila bataila - Malú\nUrri honetan entzuteko aukera izango duzun beste diskoetako bat Mil Batallas izango da, Malú-ren estudioko hamabigarren disko luzea. Urriaren 22an izango da artista espainiarrak lan berri hau salgai jartzen duenean Pablo Cebrián ekoizlearekin lan egin du. "Abesti bakoitza bataila bat, bataila bakoitza sentitzeko eta bizitzeko momentu bat ...", komentatu zuen artistak proiektuari buruz.\nAhotsen sekretua diskoaren lehen aurrebista izan zen eta gero albumari izena ematen dion pista etorri zen. Lan honetan sartzen da Weaving Wings bonus track gisa, 29ko apirilaren 2020an Covid-19 pandemiaren hasieran kaleratutako abestia. Garai hartan zuen amatasunari buruz gogoeta egin zuen. Horrez gain, diskoan a gonbidatu berezia, Mario Domm Camila Mexikoko taldearena, ondoren Ekaitzean filmean lagunduko duena.\nBaranda urdinak - Lana del Rey\nBaranda urdinak dira Lana Del Reyren bigarren diskoa 2021 honetan ondoren Chemtrails herrialdeko klubaren gainean. 20eko maiatzaren 2021an hiru pista kaleratu ziren lan berri honen aurrerapen gisa: Blue barandas, Text book eta Wildflower wildfire. Lehenengo biak Gabriel Edward Simonekin konposatu zituzten, azkena Lana Del Rey-k konposatutako Mike Dean-ekin batera abestiaren ekoizlea da. Hilabete batzuk geroago, irailaren 8an Arcadia askatu zuten.\nArcadiaren estreinaldiarekin bat eginez, honako hau komentatu zuen artistak: «Suposatzen dut disko hau ingurukoa dela esan dezakezula nola nengoen, zer gertatu zen eta nola nagoen orain. Interesatuta bazaude, itzuli eta entzun argitaratu ditudan lehen hiru abestiak. Hasiera kontatzen dute. Abesti hau erdian nonbait jotzen da eta diskoa jaisten denean, gaur non gauden entzungo duzu. Etengabeko kritikak saiatu diren neurrian, gutxienez nire zuhaitz genealogikoa esploratzera bultzatu nau, sakontzera eta Jainkoak munduan zehar nola mugitzen naizen bakarrik axola zaiola frogatzera. Eta ahultasuna sinestearen inguruko eszeptizismoa eta erantzukizun orokorra ez erakusteko azalpen irrazionalak gorabehera, esan behar dut munduan zehar mugitzea zoragarri gustatu zaidala, grazia eta duintasunezko emakumea naizen aldetik. Eskerrik asko azken 18 urteetan lagunei erakarpenaren adibide izan direnak, ez promozioa. Inoiz ez nuen nire burua sustatzeko edo nire istorioa kontatzeko beharra sentitu, baina interesa baduzu, disko honek kontatzen du eta ia ez du beste ezer egiten ".\nGogoratu, urria amaitu aurretik entzun ditzakezun disko hauek guztiak. Zeinekin hasiko zara?\nArtikuluaren bide osoa: Bezzia » Gaurkotasuna » Urri honetan entzun ditzakezun diskoak\nZer jantzik ezarriko du joera udazken honetan eta oraindik ez dakizu?\nApaindegi zahar bat nola berreskuratu urratsez urrats


JUAN ANTONIO BAYONA | FANT\nBartzelonan jaio zen 1975ean. Zuzendaritzan graduatu zen ESCACen (Escola Superior de Cinema i Audiovisuals de Catalunya) eta bertan sari asko lortu zituzten Mis vacaciones (1999) eta El hombre esponja (2002) film laburrak egin zituen. Irakasle gisa aritu zen ESCACen bertan eta lan horrekin batera ibilbidea egin zuen publizitatean eta bideo musikaletan. Gaur egun, oraindik ere, aldian behin egiten ditu horrelako lanak.\n2004an, Bayonak Sergio G. Sánchez ezagutu zuen eta hark El Orfanato lanaren gidoia eskaini zion. Filma txalo beroekin jaso zuten 2007ko Canneseko Zinemaldian eta berehala kultuko film bilakatu zen mundu osoan. Bayonak Zuzendari Hasiberriaren Goya Saria jaso zuen eta filma urteko txarteldegiko arrakasta nagusia izan zen Estatuan.\n2010ean Lo Imposible lana errodatzen hasi zen. 2012an Estatuan estreinatu zenean, historia osoko film espainiar arrakastatsuena bilakatu zen txarteldegian, 6 milioi ikus-entzule baino gehiagorekin. Nazioarteko ibilbidean, 200 milioi dolar baino gehiago jaso zituen. Filmak Oscar Sarietarako eta Urrezko Globoetarako izendapenak lortu zituen Naomi Watts protagonistarentzat, eta J. A. Bayonak Zuzendari Onenaren Goya Saria irabazi zuen 2012an. Lo Imposible filmak kritikaren eta ikus-entzuleen aldetik lortu zuen arrakastaren ondorioz, Bayonak Kultura Ministerioak ematen duen Zinematografia Sari Nazionala irabazi zuen 2012an.\n2014an Penny Dreadful serieko kapitulu pilotua eta bigarren kapitulua zuzendu zituen Estatu Batuetako Showtime telebista katerako. 2015ean 9 días en Haití zuzendu zuen, lankidetzari buruzko film labur dokumentala.\n2016an Un monstruo viene a verme estreinatu zuen, izen bereko liburuan oinarritutako filma, bere protagonisten artean Liam Neeson, Felicity Jones eta Sigourney Weaver dituena. Berriro ere, filma Estatuko arrakastatsuena izan zen urte horretan eta 9 Goya sari irabazi zituen, Zuzendari Onenarena, besteak beste. 2017an El secreto de Marrowbone ekoiztu zuen, El orfanato eta Lo imposible lanen gidoilaria izan zen Sergio G. Sánchezek zuzendutako lehenengo lana.\n2018an Juan Antonio Bayonak Jurassic World: Fallen Kingdom estreinatu zuen zuzendari gisa, Jurassic World-en bigarren partea eta Jurassic Park sagaren bosgarrena, ekoizle nagusi Steven Spielberg duena. Filma mundu osoko txarteldegietan diru gehien irabazi zuen hirugarren filma eta zinearen historiako hamabigarrena bilakatu zen, 1.300 milioi baino gehiagorekin. 2018an, baita ere, oraindik gaztea den arren, ibilbide osoaren saria jaso zuen Malagako Zinemaldian eta Ohorezko Galburua Valladolideko Zinemaldian.


2013 martxoa » Uribe Kostako Eusko Alkartasuna\nZorionak eta eskerrik asko emakume izateagatik\nSiriako emakumeei, nahi ez duten guda batean haiek erditutako sendi osoak galtzen dituztelako.\nEgiptoko emakumeei, indar eta kemenez irten direlako kalera haien aurkako bortizkeria salatzeko.\nNew Yorkeko Trinagle Shirtwaisteko langileen oroimenez, haiei esker emakume langileen borroka kalera atera zelako.\nSomaliako emakumeei, beste batzuen gozamenerako haien gozamen eta gorputza mozten dizkietelako.\nIndiako emakumeei, haien aurka egiten diren sarraskien berri mundu osora helarazteagatik…\nEsta mañana, compañeros de Eusko Alkartasuna y Gazte Abertzaleak hemos homenajeado a los Gudaris de la batalla de Cabo Matxitxako.\nUna ofrenda floral en la escultura de Nestor Basterretxea y un meeting en el que han intervenido Pello Urizar, Joseba Gezuraga y Haritz Perez han servido para homenajear, como hacemos cada año, a esos valientes que a bordo de los famosos Bous, unos simples bacaladeros dotados de cañones, se enfrentaron a todo un navío de guerra, el Canarias.


Vitoria-Gasteizko Udalaren web-orria - Argazki digitalen III.lehiaketaren oinarriak (+55)\nArgazki digitalen III.lehiaketa (+55)\nGasteizko Udaleko adinekoentzako zentro soziokulturalak eta adinekoak zaintzen dituzten familiei laguntzeko programak lehiaketa antolatu dute. 55 urtetik gorakoek har dezakete parte lehiaketan. Aurten "Zaintzen duten pertsonak eta lekuak" izan da gaia\nAurreko web orrian erakutsiko dira hautatutako lanak, eta 2020ko abenduaren 11tik 20ra bitartean egingo da bozketa.\nParte hartu 55 urtetik gorakoentzako "Argazki digitalen III. lehiaketan, gustukoen duzun argazkiaren aldeko botoa emanda. Botorik gehien lortzen duen argazkiak irabaziko du ikusleen saria.\nBozkatu argazkirik gogokoenaren alde\n(Aurkezteko epea bukatu da)\nOnline formulario honen bidez lanak aurkeztuko dira.2020ko azaroaren 29ra arte aurkeztu ahalko dira argazkiak.\nEgile bakoitzak bi argazki aurkeztu ahalko ditu, gehienez, eta berak eginak eta beste lehiaketa edo sariren batzuetan saritu gabeak izan behar dute. Ez da onartuko ezaugarri xenofobo edo homofoborik edo adinkeriarik duen argazkirik.\nJPG formatuan aurkeztu behar dira nahitaez, hazbeteko 72 puntuko bereizmena izan behar dute, eta irudiaren tamaina 2000 pixelekoa izan, alderik handienean. Aurkeztutako argazkietan ez da izenik edo pertsona-bereizgarririk agertu behar. Artxibo digitalaren IPTC METADATUetan ere ezingo da datu pertsonalik agertu.\nArgazkiak aurkezteko arazorik izanez gero, 945 16 18 20 telefonora deitu daiteke.\nsaria: 600 €\nsaria: 300 €\nPublikoaren saria: 300 €.\nLehiakide bakoitzak sari bakarra jaso ahalko du. Inork sari bat baino gehiago lortzen badu, saririk handiena bakarrik emango zaio.\nLehiaketaren antolakuntzak jakinaraziko die epaia irabazleei eta postaletarako aukeratutako argazkien egileei. 3 eguneko epean erantzunik jasotzen ez bada, beste argazki bat aukeratuko du antolakuntzak.\nSaritutako argazkiekin eta besteen artetik hautatutako beste batzuekin erakusketa egingo da. Horretarako, argazkia posta elektronikoz -WeTrasfer bidez- bidaltzeko eskatuko zaie aukeratutako egileei. Argazkiek hazbeteko 300 puntuko bereizmena izan behar dute eta 2 MB inguruko pisua.\nAukeratutako hainbat argazki postal formatuan inprimatuko dira, zainketa-lanak ikusgarri bihurtzea xede. Horretarako, argazkia posta elektronikoz -WeTrasfer bidez- bidaltzeko eskatuko zaie aukeratutako egileei. Argazkiek hazbeteko 300 puntuko bereizmena izan behar dute, 1795 pixeleko tamaina alderik handienean eta 2 MB inguruko pisua.\nHiriko hainbat tokitan banatuko dira kopiak, eta beste jarduera batzuetan erabiltzerik izango da.\nGasteizko Udaleko Adinekoen Zerbitzuak izendatuko du, eta argazkilaritzan aditu diren pertsonek osatuko.\nArgazkiaren kalitate artistikoa, teknika eta lehiaketaren gaiarekiko lotura balioetsiko dira.\nEpaimahaiak eman gabe utzi ahalko du sarietako edozein. Ezingo da epaiaren aurka jo.\nEpaimahaiak bere gain izango du oinarriak interpretatzeko eskubidea, baita bertan aurreikusi gabeko kasuak argitzekoa ere.\nSaritutako argazki guztiak Gasteizko Udalaren Adinekoen Zerbitzuaren esku geratuko dira, eta Gasteizko Udala izango da horien ustiaketa-eskubideen jabe (erreprodukzioa, banaketa eta salmenta). Egileek dagokien agiria eman beharko dute, horrela eskatzen bazaie, hemen ezarritako jabetza intelektuala denbora zehaztugabez utzi dela publikoki jasota gera dadin.\nLehiaketan parte hartzen delarik, oinarri hauek erabat onartzen direla ulertuko da.\nOinarri hauetan ezarritako baldintza guztiak betetzen ez dituzten argazkiak lehiaketatik at geratuko dira automatikoki.\nOinarrien dokumentu osoa (pdf)


Eraikuntza Kodeak etxebizitzei %0,70 eta %1 bitartean gehituko die, Etxebizitzaren arabera | Consumer\nEraikuntza Kodeak etxebizitzei %0,70 eta %1 bitartean gehituko die, Etxebizitzaren arabera\nTrujillo ministroak gainkostu hori energia-faktura murriztuta konpentsatuko dela esan du.\nEtxebizitzak %0,70 eta %1 bitartean garestituko dira, etxebizitza motaren arabera, Eraikuntzaren Kode Teknikoa (EKT) indarrean sartzen denean, Etxebizitza Ministerioak erabiltzen dituen datuen arabera; izan ere, Ministerio horren arabera, atzo titularrak “aintzat hartzeko moduko” gehikuntza hori adierazi zuen.\nTrujillok adierazi zuen gainkostu horrek eragina izango duela hurrengo bi edo hiru urtetik aurrera, eraikuntza guztiek bete behar dituzten izapideak kontuan hartuta, eta EKTk 2007ko martxora arte ez duela indarra hartuko.\nKode horri esker, nabarmen murriztuko da kontsumitzaileen energia-faktura, eta horrek konpentsatuko du gainkostua, Trujillok esan zuenez. Ildo horretatik, Ministerioak aurreikusten du EKTrekin etxebizitzetako ur beroaren %30 eta %70 artean lortuko dela eguzki-plakak instalatuz.\nSenatuko Sustapen eta Etxebizitza Batzordean agertu zenean, Trujillok iragarri zuen ostiralean sartuko direla indarrean EKT osatzen duten oinarrizko hamar dokumentuetatik hiru, zehazki, erabileraren segurtasuna, suteen aurkako segurtasuna eta bizigarritasunarekin zerikusia duen beste bat.\nMinistroak azpimarratu zuen irailaren 29tik aurrera eskatzen diren lizentziak hiru dokumentu horien eskakizunetara egokitu beharko direla, eta data hori baino lehen izapidetutako guztiak, baina hiru hilabeteren buruan abian jarri ez direnak, horiek ere bete beharko direla.\nNolanahi ere, ministroak zehaztu zuen sustapen pribatu batzuk dagoeneko EKT borondatez aplikatzen ari direla, eta babes ofizialeko etxebizitzek (BOE) eguzki-plakak jartzea aurreikusten dutela.\n1.234 milioi 2007an\nBestalde, atzo aurkeztutako 2007ko Estatuko Aurrekontu Orokorren proiektuak 1.234,35 milioi euro eman dizkio Trujilloko departamentuari etxebizitza eskuratzeko politikak bultzatzeko, aurten baino %14,4 gehiago.\nEsleipenaren zati handi bat 2005-2008 Etxebizitza Plana ordaintzeko erabiliko da. Plan horrek 720.000 etxebizitzatan sartzea erraztuko du edo hobekuntzak sustatuko ditu, eta guztira 6.822 milioi euroko kostua izango du.\nSalmentara bideratutako etxeen kopurua 324.900 izango da, hau da, finantzatutako etxebizitza guztien %58,1, birgaituak alde batera utzita; alokairura bideratutakoak, berriz, 234.600 izango dira, guztizkoaren %41,9, birgaitutakoak kontuan hartu gabe.\nHala ere, etxebizitzarako aurrekontuek aurreko politiketan konprometitutako diru-laguntzak, interesen sorospenak eta aurrerakinak ere jasotzen dituzte; izan ere, desfase bat dago urtero erabakitzen diren jarduketen eta aurrekontuetan duten islapenaren artean.\nGainera, 2007ko zuzkidurak arazo zehatzetarako ekintza zehatzak biltzen ditu, hala nola auzoak birmoldatzeko diru-laguntzak eta beste ekintza-ildo batzuk, hala nola ikerketa azterlanak edo esku-hartze arkitektonikoak eta ingeniaritza, ondarea birgaitzeko obretan.\neraikuntza etxebizitza kode pisos-eu trujin


Egilea: MANUEL HIDALGO\nAntzerkirako moldaketa: CARLOS PANERA\nEkoizpena: ERRE PRODUKZIOAK\nEstrenaldia: BARAKALDO ANTZOKIA\nSofako eztabaidek zentratzen dute bikote barruko gerra. Baina, agian, gerra egiteko modu hori maitasuna egiteko modu bat da. Sofa etxeko borroka luzeen eta azkarren erdigunea da. Bertan islatzen diren arazoak (telebistaren agintea nork duen, bietako zeinek ateratzen duen zaborra edo nork berritzen duen komuneko papera) ez dira handiak, txikiak baizik, ezaugarri eta mania ezberdinetatik sortzen diren txinpartak dira. Denak dira gauza bera, beste batekin bizitzeak berarekin dakarren eztabaida handia, gatazka handia.\nAurkezten dugun bikotea bikote guztiek, baita ondoen konpontzen direnek ere, eztabaidatzen dutela erakusten duen adibiderik onena da. Baina ez da ikuspegi tamalgarria. Akats horietako batzuez eginda gaude eta hemen handiagotu egiten ditugu.\nHemen, “Sofako gerran”, ez dago galdera transzendentalentzako lekurik, premiazko arazoak inposatzen zaizkigulako, hain hutsalak direnez, zoriontsua edo gutxienez lasaia izango zela hitzematen zuen elkarbizitza mingostu dezaketen horiek.\nAzken batean, egunerokoak eragiten dituen barre algaretarako gonbita da, gehiegi dakien sofa baten bidez.


erabili.eus/ Gora Korrika! Gora euskara! Behera patrimonializazioa!\nHemen zaude: Sarrera » Sare-aldizkariak » Iritzi-muinetik » Gora Korrika! Gora euskara! Behera patrimonializazioa!\nGora Korrika! Gora euskara! Behera patrimonializazioa!\n2015-04-13 / 07:00 / Joseba Erkizia KULTURA\nBukatu da Korrika. Itzelezko arrakasta izan du. Herriz herriko ibilian giza berotasuna eta txaloak jaso ditu gainezka. Euskaltzale guztiontzat pozgarria izan da hori. Euskararen aldeko aldarri bizia baita, norbanako, talde, elkarte, erakunde, enpresa, alderdi, instituzio… askoren babesa jaso du, merezimendu handiz.\nHan eta hemen festa giroa, poza eta elkartasuna barreiatu ditu Korrikak. Urtez urte borondateak batzen, elkarlana sustatzen eta sektore berriak erakartzen saiatzen ari da buru-belarri AEK. Emaitza bistan da: euskara, euskaraz jakitea, euskaraz ikastea, euskaltegiak… euskal agendaren erdigunean egotea lortu du hamaika egunez. Gizartearen zati zabalago batera iritsi da, duela hamar-hamabost urte baino indartsuago doa Korrika. Hori positiboa da euskararentzat, positiboa da euskaldunentzat eta positiboa da gure arteko elkarbizitzarentzat.\nZoritxarrez, ordea, euskaltzaleen artean bada atzera begira bizi dena. Errealitate berrira moldatu nahi ez duena. Joan zen larunbatean, Eusko Jaurlaritzaren lekukoa eramatera bildu ginen Gasteizera. Hiriburuan jendetza zetorren Korrikan, orain dela hamarkada gutxiko Vitoria hura ez ezagutzeko moduan. Poza eta jai giroa han ere. Bakar batzuentzat izan ezik. Euskaltzaletasun ziurtagiriak ematen dituzten togadunak balira bezala, Euskal Herrian Euskaraz taldekoek pankarta jarri ziguten atzean: “Eusko Jaurlaritza, euskararen alde egon? Euskararen alde egin!!!”. Betiko ezin-eramana erakutsi behar, berriz ere.\nDiskutitu daiteke Eusko Jaurlaritzaren hizkuntza politika, jakina! Kritikatu daiteke haren norabidea, nola ez ba! Eztabaidatu daiteke nahiaren eta ahalaren arteko muga-lerroa non dagoen, harantzago ala honantzago dagoen, nahi den guztia… baina Eusko Jaurlaritza euskararen alde ari den zalantzan jartzen duena ez da errealitatean bizi, nik uste. Edo, hobeto esan, ez du errealitate hau bizi nahi. Bestelakoa nahi luke akaso.\nZein erakundek bultzatu du, bada, euskarazko hezkuntza, zeinek helduen euskalduntzea, zeinek euskararen presentzia administrazioan, hedabideetan, zerbitzuetan… Jaurlaritzak baino gehiago? Urrutira jo gabe, adibidez, euskal hezkuntza edo euskal telebista finantzatzeko dotazioez gainera, Eusko Jaurlaritzak onartua duen Euskararen Agenda Estrategikoak ehun milioi eurotik gorako inbertsioa aurreikusten du urtero euskara sustatzeko. Besteak beste, euskaltegien lana babesteko dira inbertsio horiek; edo, baita ere, larunbatean lekukoa eman zigun ikastola eta lekukoa eman genion ikastola finantzatzeko. Hori ez da euskararen alde egotea; hori euskararen alde egitea da. Ez al da aski ikustea zer bilakaera izaten ari den euskara Euskal Autonomia Erkidegoan, eta zein Nafarroan edo Iparraldean? Bilakaera horri esker, gaur ez dago jokoan euskararen biziraupena; gaur euskararen bizi-indarra da irabazteko duguna. Baina argitu dezadan lehenbailehen: biziberritze honen meritua ez da Jaurlaritzarena bakarrik, noski. Udal, aldundi eta euskal administrazio guztiek bultzatu dute norabide berean, diru-baliabideak eta giza baliabideak jarriz euskararen normalizazioaren alde. Eta, batez ere, euskal gizartearena da meritua: euskal herritarrek (izen eta abizena duten bana-banakoek) erabaki dute euskarari etorkizun oparoa ematea: euskara ikasi dutenek, seme-alabak euskaraz eskolatu dituztenek, beren bizitzetan euskarari eguneroko tokia egin diotenek, euskara –modu batera edo bestera- bere egin duten guztiek. Gizartearen eta erakundeen artean loturarik egon ez balitz, euskarak ez zukeen izango egun duen estatusa. Osasuntsuago nahi genuke batzuek, bai, baina bizitzan beti ez da posible izaten nahia eta ahala pare-parean joatea.\nBaina, hala ere, badira errealitate hori ikusi ere nahi ez dutenak. Ezker abertzalearen munduko hainbatek, hizkuntzaz haratago doan joera politikoagatik, oraindik ezin dute Gernikako Estatutuaz geroztik eratutako erakundeen lana inola ere aintzat hartu. Hala, beren lider batzuek ere modulatu eta egokitu dituzten mezuei entzungor eginez, erakundetze alternatiboaren betiereko jarreran tematzen dira eta ezinezkoa zaie guztiz normala eta onartua beharko lukeen errespetu instituzional gutxienekoa zaintzea. Jarrera horrek debekatu egiten die bestela pentsatzen dutenen eta dugunon posizioa errespetatzea. Euskararen gainean patrimonializatze joera agerikoa dute, inorena ez eta guztiona dena norberarentzat gorde nahiz bezala. Alabaina, jarrera hori antzua da eta ez du indarrak metatzeko balio, ez du gizarte gero eta euskaltzaleagoa izateko balio. Euskara irudi eta jarrera horiekin lotzeak gizartearen gehiengotik aldentzea dakar. Patrimonializaziotik ghettora ez baitago metro erdi bat ere. Ona litzateke Euskal Herrian Euskarazek ebaluatzea bere jarrera horiek, euskarara hurbiltzen diren eta euskaratik aldentzen diren herritarren balantzean, emaitza positiboa ote duten ala negatiboa ote duten. Alegia, Korrikan parte hartzen ari diren guzti-guztiekiko errespetua zaindu ezean, euskarari eta Korrikaren antolatzaile AEKri berari mesede egiten ote dieten ala kaltea egiten ote dieten.\nIzan ere, euskarak gizarte osoaren beharra du: abertzaleena eta ez abertzaleena, ezkertiarrena eta eskuindarrena, era batera nahiz bestera pentsatzen dutenena. Gizartea aniztuna da eta aniztasun horretan egin behar diogu tokia euskarari, behar besteko tokia, euskaraz bizi nahi dugunok gero eta aukera gehiago izan dezagun eta, aldi berean, gizarte kohesioa sendotu dezagun. Hau ongi zainduz eta herritarren atxikimendua etengabe zabalduz egingo baitugu aurrera, euskara biziberritzeko prozesu geldiezinean.\nHemen ez dago inor sobera. Sobera dagoen gauza bakarra jarrera baztertzaile eta patrimonializatzailea da. Denok gara beharrezkoak eta denok dugu zer ekarria. Bazterkeriarik gabe eta errespetuan zerbait eraikitzeko prest gauden eta gai garen guztiok, jakina. Indarrak batzeko garaia da, elkartzeko, errespetatzeko, osatzeko, gehitzeko. Gu prest gaude.\n(JOSEBA ERKIZIA ITOITZ HABEko zuzendari nagusia da)\nAski dugu. Batzuenaz bai, eta besteenaz ere bai.\n2015-04-13 / 15:17 / JJ Agirre\nEz nago ados artikuluan jasotako zenbait baieztapenekin, Joseba. Adibidez, "Diskutitu daiteke Eusko Jaurlaritzaren hizkuntza politika, jakina! Kritikatu daiteke haren norabidea, nola ez ba!" esaten duzunean. Ez baita gozoa izaten Jaurlaritzaren ordezkarien erantzuna kritikak jasotzeko garaian. Duela aste gutxi batzuk gune honetan bertan ikusi ahal izan genuen bezala.\n"Zein erakundek bultzatu du, bada, euskarazko hezkuntza, zeinek helduen euskalduntzea, zeinek euskararen presentzia administrazioan, hedabideetan, zerbitzuetan… Jaurlaritzak baino gehiago?" Galdetzen duzu gero. Euskarazko hezkuntza ikastolek bultzatu dute askoz gehiago, adibidez. Jaurlaritzaren ametsik ere ez zegoenean hasi ziren eta. Helduen euskalduntzea gau-eskolek, AEK-k, IKA-k, Arestikoek, eta beste batzuek. Askoz gehiago. UEMAk bultzatu du askoz gehiago euskararen presentzia administrazioan, adibidez, bere ahalei eta baliabideei erreparatuta.\nBestalde, Euskal hezkuntza edo euskal telebista finantzatzeko, euskaltegien lana babesteko, edo ikastola finantzatzeko erabilitako diruak EZ dira Jaurlaritzarenak, herritar guztionak baizik. Eta Jaurlaritzak, herritarren gehiengo zabalaren gogoari jarraituz diruok kudeatzeko agindua eta betebeharra dauzka.\nEta bai, euskararen alde kudeatzen ditu diruok Jaurlaritzak, hutsuneak hutsune, eta eskasiak eskasia, baina ez dira Jaurlaritzarenak, ezta Udal, aldundi eta beste euskal administrazio guztienak ere, HERRITAR GUZTIONAK baizik.\nEta ez da egia Udal, aldundi eta euskal administrazio guztiek norabide berean bultzatu dutela, diru-baliabideak eta giza baliabideak euskararen normalizazioaren alde jarriz. Baita zera ere! Bestela geundeke. Ezta alderdi berak gobernatutako erakundeak izan direnean ere sarri...\nEta bai, batez ere, euskal gizartearen zati batena da meritua: euskarari etorkizun oparoa ematea erabaki dutenena,euskara ikasi dutenena, seme-alabak euskaraz eskolatu dituzten askorena (ez denena), beren bizitzetan euskarari eguneroko tokia egin diotenena, euskara –modu batera edo bestera- bere egin duten guztiena. Gizartearen eta erakundeen artean loturarik egon ez balitz, euskarak ez zukeen izango egun duen estatusa, baina askoz estatus sendoagoa izango luke lotura hori askoz estuagoa balitz.\nEdonola ere, arrazoi osoa duzu EHEkoen ekimen jakin hori kritikatzean, non eta gutxi-asko euskaltzaleak garen guztion bilgune bilakatu den Korrikan. Ez zen lekua, ez eta unea ere. Salaketa beste edozein egunetan egin zezakeen EHE-k, Jaurlaritzaren egotzaren aurrean, Legebiltzarrean, Ajuria-Enean... edonon. Baina egunik eta unerik desegokienak aukeratu zituen, euskararen alde barik, alderdi baten aurka jokatzeko, zakar.\nAski dugu patrimonializazioaz eta erabilera interesatuez. Batzuenaz bai, eta besteenaz ere bai.\n(JONJO AGIRRE MARTINEZ Hizkuntza normalizaziorako teknikaria da Eusko Jaurlaritzan)


Nor da nor: Nafarroako ubidearen eragileak - Nafarroako Hitza Nor da nor: Nafarroako ubidearen eragileak – Nafarroako Hitza\nNor da nor: Nafarroako ubidearen eragileak\n2015, azaroak 06 Beste albiste batzuk 965\nItoizko urtegiak hasieratik eragin zituen inguruko herritarren protestak. Baina oposizio horrek ez zuen proiektua geldiaraztea lortu. Nafarroako ubidea eraikitzeko urratsak egiten hasi zirenean ere, azpiegitura horren kontrako iritziak jarri zituzten mahai gainean hamaika elkartek eta adituk. Baina aurrera jarraitu zuen egitasmoak, eta bigarren fasea egiteko zailtasunak agerikoak badira ere, garestiegia delako, eta Itoizko urtegiak bigarren fase horretarako urik ez duelako, aditu horiek nabarmendu dutenez, proiektu hori ere ez da Nafarroako politikarien agendatik desagertu. Mahai gainean jarraitzen du.\nHainbat dira martxan jarri zenetik ubidearen egitasmoak lotu dituen enpresak eta erakundeak. Bakoitzak proiektuaren zati batean esku hartu du. Ondokoak dira egitasmoaren atzean dauden eragile nagusiak.\nEbroko Ur Konfederazioa erakunde autonomo bat da, Espainiako Ingurumen Ministerioaren menpekoa. Erakunde hori izan da Itoizko urtegia egiteko proiektuaren bultzatzailea. Itoizko urtegia da, hain zuzen, Nafarroako ubidearen sorburua. Han jasotako ura garraiatzen du ubideak. Egun, Raimundo Lafuente da konfederazioko presidente. Lafuente izan da Esa handitzeko proiektuaren zuzendari, eta Itoizko urtegia egiteko lanena ere izan zen. Itoizko Koordinakundeak haren aurkako kereila aurkeztu zuen, Itoizko segurtasun arazoen harira, baina auziak ez zuen aurrera egin.\nNafarroako Gobernuak eta Espainiako Gobernuak osatutako enpresa publikoa da Canasa. Haren helburua da Nafarroako ubidea eraikitzea. Hau da, ura Itoizko urtegitik Nafarroako hainbat herritara garraiatzeko hodia egitea da enpresa horren zeregina. Espainiako Gobernuari dagokio enpresa horren %60, eta bertze %40a, berriz, Nafarroako Gobernuari. Canasak ubidearen lehen fasea egin du jada. Lehen fase hori zabaltzeko lanak ere martxan dira, Argako zatian.\nIntia (Nekazaritzako Elikagaien Teknologiak eta Azpiegiturak) enpresa publiko bat da, eta Nafarroako Gobernuko Landa Garapen, Ingurumen eta Toki Administrazioko Departamentuaren menpe dago. Enpresa horretako ureztatze sailarentzat proiektu nagusia da Nafarroako ubidea. Intiaren lana da lur zatiak ureztatzeko eremu bilakatzea, hain zuzen ere.\nNafarroako ubideak bi fase ditu. Lehendabizikoa egina dago. Fase horretan, Aguacanal izeneko etxea da enpresa kontzesionarioa; haren gain dago ureztatu beharreko eremua, eta hark egin eta bideratu behar ditu hango obrak eta dagozkion mantentze lanak. Hau da, ura ubideko hodi nagusitik fase horrek ukitzen dituen 22.000 hektareetara eramatea da haren ardura. Hainbat enpresak osatzen dute Aguacanal, baina, nagusiki, Acciona konpainiaren esku dago. Garai batean Nafarroako Aurrezki Kutxak izan zuen Aguacanal enpresaren %35 bere esku. Kutxa baliatu zuten, hain zuzen ere, finantzaketa lortzeko.\nAguacanal enpresak ubidearen lehen fasean egiten duen lana egiten du Aguas de Navarra etxeak lehen fase hori handitzeko proiektuan. 15.200 hektarea hartzen ditu lehen fasearen hedapenak. Lur zati gehienak ureztatzekoak dira jada, baina obrak ekarriko du sistemak modernizatzea, eta, noski, ura Itoizko urtegitik hartzea. Aguas de Barcelona eta OHL enpresek osatzen dute Aguas de Navarra. Uraren kudeaketarekin zer ikustekorik duten mundu osoko hamaika proiektutan parte hartzen du Aguas de Barcelona enpresak.\nNafarroako ubideko ura hartu ahal izateko, lur zatiak batzea da lehen urratsa. Tracasa etxeak egin izan ditu lan horiek. Nekazariek, gainera, ureztatzaileen elkarteetan egin behar izan dute bat. Ubidea hainbat sektoretan zatituta dago, eta sektore bakoitzeko ureztatzaileen elkarte bat dago. Elkarte horiek guztiek, berriz, Nafarroako Ubideko Ureztatzaileen Elkarte Nagusian bat egiten dute. Elkarte nagusi horren menpe dira bertzeak. Sektore bakoitzeko elkarteen bidez biltzen da lurrak ematen duen dirua.\n« “Ikusi nahi ez dugun hori erakusteko beharra daukagu”


Haur besoetakoa: 79. Pasartea\nBehar zitzaion haurrari mintzatu. Ez zuen bihotzik. Edatera joan zen sukaldera — eta hogendun nabaitzen zuen bere burua, ez gaur mozkorti batek bezala edanen zuelako lotsarengantik noski, bai baitzekien Rusia guztietako vodka guztiak ez zizkiola zentzuak sorgortuko, ez bihotza lasaituko... baina haurrak deus ez zuelako izanen, hark, bere bidean lagungarri, aita besoetakoaren laguntzaz, besterik. Agian oraindanik konfidantza emanen zion Theresari... Iguriki zuen edaria has zekion gogoan su egiten eta esan zuen: «Hator hona, enetxoa!» Magalean hartu zuen, eta biloak amultsuki ferekatzen zizkiolarik begiak negarrez betatzen zitzaizkion ezin bestez. Theresak harriturik eta izuturik so egin zion. «Theresa, asi zen berriz, nahi haute enegandik urrundu, nahi gaitinate biok elkarrengandik berezi!...».\n—«Ez nauk joanen!» oihu egin zuen Theresak bere bihotzaren barrutik, «Ez nauk utziko, ez da?» eta tinko tinko estutzen zen haurra haren bularraren kontra, negarrez hasten zelarik bera ere. Beldur ote zen joatera utziko zuela hark?... Ez, Theresa, ba dakin nonbait, hire arimak ba zekin ezin utz hazakedala inoiz! pentsatzen zuen sendoki, hitzik esan gabe jo zezan ezaguera horrek Theresaren oharmena, hitzak ilaunegi ziren-eta.\n—«Ez, Theresa, esan zion, ez haut utziko joaten... baina hamar egunen buruan hona etorriko ditun jende gaiztoak, eta eraman nahi izanen haute urruti, betikotz... indarrarekin etorriko ditun, eta neuk ez dudala zuzenik hire gordetzeko zionate... O Theresa, zer eginen dugu?».\nPublicado por irakur2010 en 9:36


"Milioika irudi daude egun, baina argazki eta argazkilari gutxi" - Gipuzkoako Hitza\n“Milioika irudi daude egun, baina argazki eta argazkilari gutxi”\nArgazkilaritza, ofizioz baino gehiago, pasioz bizi du Jose Luis Irigoienek; horregatik, ia 76 urterekin, jardunean dirau. Milaka argazki atera dizkie Eibarri eta bertako herritarrei. Kamerarekin bidaia asko egin ditu atzerrira ere.\n2022, ekainak 24 Elkarrizketa, gipuzkoa 310\nJose Luis Irigoienek (Bilbo, 1946) ia bizi osoa darama argazki kamerari lotuta: 17 urterekin hartu zuen bere lehenengo kamera, eta harrezkero apenas eman dion bakerik gailuari. 1982an heldu zen Eibarrera, eta heldu eta gutxira egin zuen bere tokia herriko argazkilaritza elkartean. Orain, 76 urte betetzear dela, 34.000 argazkitik gora ditu bere artxiboan, herriko eta bere bizitzako memoria osatzen dutenak; horretarako ere bai baitira argazkiak, Irigoienen ustez: “Memoriarako oso tresna erabilgarriak”.\nJendeak, agian, ez du jakingo, baina zu ez zara Eibarkoa; jaiotzez bizkaitarra zara.\nBai, jaiotzez bilbotarra naiz, baina ama santurtziarra da [Bizkaia], eta txikitan bertara joan ginen bizitzera. Gero, Ondarroan ere [Bizkaia] bizi izan nintzen, eta duela berrogei urte etorri nintzen hona, Eibarrera.\nIngeniaria zara lanbidez, baina argazkilaritza da zure pasioa. Nola hasi zinen?\nArgazkilaritzan Santurtzin hasi nintzen ni, 17 urterekin. Talde bat sortu genuen, Bihotz Gaztea izenekoa. 1963an hasi ginen argazkiak errebelatzen eta beste. Garai hartarako oso aurreratuak ginen, eta oso teknika bereziak erabiltzen genituen; denetik egiten genuen. Handik aurrera, argazkiak egiten jarraitu nuen, zazpi hilean izan ezik, 1968an kartzelara eraman baininduten. Sasoi hori kenduta, beti egon izan naiz argazkilaritzari lotuta; niretzako ateratzen nituen argazkiak, niri gustatzen zitzaizkidan bezala. Argazki sariketetan parte hartzen hasi nintzen, baina duela urte dezente utzi nituen lehiaketak. Eibarkoan parte hartzen dut, noski, eta baita Gipuzkoako Argazkilaritza Elkartekoan ere, bazkide naizelako. Baina 1980ko hamarkadan erakusketetarako argazkiak egiten hasi nintzen, eta berrogei urte hauetan berrehun baino gehiago egin ditut, denak neuk bakarrik. Doan egiten ditut, ez delako nire negozioa; gustatzen zaidalako egiten dut.\nHain zuzen ere, Eibarrekin horrela egin zenuen lehen harremana, sariketa baten bidez. Hasiera-hasieratik argazkilaritzari lotutakoa izan zen Eibarrekin zenuen harremana?\nBaietz esan daiteke. 1983an, Eibarrera etorri eta gutxira, argazki lehiaketa bat antolatu zuen Klub Deportibok. Argazkiak aurkeztu nituen, eta irabazi egin nuen. Orduan, esan zidaten ea argazkilaritza ikastaro bat emango nuen, taldeari bultzada emateko, eta baietz esan nuen; jende asko etorri zen. Herritar horiek taldean jarraitu zuten, eta horrela berpiztu zen gaurko taldea. Oraindik jarraitzen dugu Klub Deportibon urtero erakusketak antolatzen. Oso argazkilari onak daude taldean; asko lehen mailakoak direla esango nuke. Urte asko daramatzagu lanean, eta nabaritzen da horren eragina.\nArgazkilaritzak lagundu dizu, beraz, jendea ezagutzen?\nJende asko ezagutu dut honi esker, noski, eta askok ezagutzen naute argazkilari izateagatik. Jende askorekin batu naiz argazkilaritzaren ondorioz, Eibarren eta bertatik kanpo. Udalean ere egon nintzen Kultura Saileko aholkulari lanetan, eta horregatik ere ezagutzen nau jendeak. Jende mordoa pasatu da erakusketa, ikastaro eta halakoetatik, eta nik ere jende asko ezagutzen dut lan horri esker. Nire etxeko estudioan ere lan asko egin dut, adibidez, modeloekin, eta hor ere ezagutu dut jendea. Horretarako, ordea, konfiantzazkoa izan behar duzu, jendeak fidatu egin behar du. Bidaietan ere aritu naiz argazkilari lanetan. Denetik egin dut.\nGogoan al duzu Eibarri egin zenion lehen argazkia?\nEibarren, ziurrenik, Toribio Etxebarria kalekoa izango zen lehen argazkia, behetik gora angeluar batekin ateratakoa. Nahiko iluna zen argazkia, horrelakoa baitzen Eibar: iluna eta zikina.\nMemoria egiteko era bat da herriko argazkilaritza hori?\nBai. Esate baterako, hemen egon zen herriko industrialde kaltetuetan lan egin nahi zuen arkitekto talde bat, eta gurekin jarri ziren harremanetan argazkiak ateratzeko. Matsaria auzoan ibili nintzen ni, industria askoko lekuan. Orduko gauza batzuk desagertuta daude, eta jendeak ez du jakingo nolakoak ziren. Ez badago argazkirik, ezin da jakin. Eibarren askotan gertatu da hori: gerra garaian suntsituta geratu zen herria, baina geroztik ere eraikin batzuk bota egin dituzte, haien ondarea kontuan hartu barik. Horretarako, garrantzitsua da argazkilaritza. Herriak aldatzen ari dira, eta Eibarren, gainera, Alde Zaharrik ez dagoenez, dena bota dezakete. Orduan, non geratzen da historia? Memoria mantentzeko oso tresna erabilgarria litzateke argazkilaritza.\nEibarren, gainera, izan ziren oso argazkilari on batzuk: Indalecio Ojanguren, [Feliciano] Castrillo Ortuoste… Horien artxiboa oso interesgarria da, eta gehienak udaletxean daude; diputazioan ere badaude batzuk. Garrantzitsuak dira. Nire argazkietan ere agertzen dira gauza zaharrak, noski, asko aldatu baita herria. Agian, politagoa da orain.\nMemoria egiteko soilik ez, beste ikuspegi bat eskaintzeko ere balio izan dizu argazkilaritzak, ezta?\nNoski. Errealitatearen zati bat bakarrik da argazkia. Norberak aukeratzen du argazkian zer sartu nahi duen. Ni, esate baterako, Mendebaldeko Saharan egon nintzen, eta 150 argazki atera nituen bertan. Han zer ikusten da? Jendearen bizimodua, gogortasuna, klima… baina duintasuna ikusi nuen nik. Izugarrizko duintasuna dute hango herritarrek. Errefuxiatu kanpalekuak dira, berez ez daukate ezer, baina badaukate: duintasuna daukate. Hori islatzea lortu nuela uste dut. Argazkiek zuri-beltzekoak izan behar zutela erabaki nuen, horrek adierazten zuelako ondoen hango egoera.\nGauza bera gertatu zitzaidan Indian. Oso txiroa da herrialde hori, baina kolore asko dago. Eta argazkiak kolore hori erakutsiz egiten badituzu, politak ager daitezke. Han miseria dago, ordea. Orduan, zer erakutsi nahi duzun jakin behar da, eta argazkilariak aukeratzen du hori. Han ere zuri-beltzean atera nituen argazkiak.\nGehien hunkitu duen argazkia. Irigoienek 2001ean bidaia bat egin zuen Mendebaldeko Saharara, eta hango argazkiek asko hunkitu zuten, umeen begiradek. Irudikoa da gustukoen duenetako bat.\nOndo moldatzen zara teknologia berriekin?\nBai, ez dut arazorik izan. Orain arte, argazkilaritza kimikoa egin izan dugu, baina digitala iritsi zen gero. Nik erosi nuen argazki kamera digital bat, baina inpresioak oso txarrak ziren. Etxean inprimatzen hasi nintzen, laborategi kimikoa eta digitala ditudalako. Orain biak egiten ditut, digitala eta analogikoa, nik inprimatuta.\nInprimatzearena aipatu dut, garrantzitsua delako. Izan ere, nik beti esaten dut argazki bat ez dagoela bukatuta paperean egon arte: orduan ikusiko duzu zuk egin nahi zenuen hori ondo islatu duzun edo ez. Berdin gertatzen zen analogikoarekin ere, ez zenekielako zer egin zenuen errebelatu arte, eta horrexegatik ikasi behar zen asko argazkiak egiteko.\nTeknologia aldetik, gauzak askoz errazagoak dira orain, baina, nire ustez, jendeari ahaztu egin zaio argazkilaritza zer den: jendeak irudiak ateratzen ditu, baina ez dira benetako argazkiak. Argazkiak zerbait esan behar du. Lehen, bazenekien argazkia zertarako zen; atera aurretik bazenekien zer egin nahi zenuen eta nola egin behar zenuen. Orain, muntaketak egiten dira asko, baina askotan galtzen da argazkilaritzaren benetako zentzua. Milioika irudi daude gaur egun, baina argazki gutxi, eta argazkilariak ere gutxi. Jendeak pentsatu egin behar du argazkia atera aurretik; orduan izango da argazkilaria.\nZuk argazkilari gisa ikusten duzu zeure burua?\nNi ez dakit argazkilaria naizen. Ez da nire lanbidea izan, baina asko gustatzen zait, eta beti saiatzen naiz zentzu bat aurkitzen. Adibidez, bidaiatzera joan naizenetan, inoiz ez naiz joan izan turista bezala leku politak ikustera, baizik eta argazkiak ateratzera. Etxean, paperean, prest ditut 4.000 argazki baino gehiago; norbaitek erakusketa bat egin nahiko balu, prest daude. Nire webgunean ere badaude. Lan hori guztia egin eta gero, estiloa garatzen duzu, denborarekin, ikasiz, begiratuz, argazki asko aterata… Lan handia eskatzen du argazkilaritzak.\nEibarren zure lana aitortzen dutela uste duzu?\nAitortu? Ez dakit. Inor ez da profeta bere lurraldean. Udalak, eta politikari bakoitzak, bere lehentasunak dituzte, baita kultur arloko politikariek ere. Nik lan asko dauzkat eginda, eta inork ez dit galdetu horrekin zer egin dezakegun. Ia 76 urterekin, argazkiak egiten jarraitzen dut. Nire negatibo guztiak, 34.000 baino gehiago, digitalizatuta dauzkat, badaezpada ere, ez galtzeko. Eta negatibo digital horien kopiak hiru disko gogorretan dauzkat gordeta. Baina urteak aurrera doaz, eta material hori galdu egingo da ezer egiten ez bada. Uste dut interesgarria litzatekeela lan hori guztia gordetzea, jendeak jakin dezan herrian zer gertatu den. Ez dakit, ordea, interesik badagoen.\nUste dut leku askotan gertatzen dela hori: kultur arloan, argazkilaritza da kaltetuena. Guk gaitasuna badugu gauza onak lortzeko, baina dirua ez da nahikoa. Nire lana eta argazkilaritza, orokorrean hartuta, ez daude ondo zainduta, ez Eibarren, ez beste leku askotan. Dirua ez da nahikoa, ezta aitortza ere. Nire erakusketek sona handiagoa izan dute kanpoan.\nEz naiz robota 14 + 9:


Kolore-barra erakusten edo ezkutatzen du.Bistaratutako kolore-taula aldatzeko, aukeratu Formatua - Area eta ondoren egin klik Koloreak fitxan.\nAukeratu Ikusi - Tresna-barrak - Kolore-barra\nEgin klik erabili nahi duzun kolorean. Uneko fitxategian objektu baten betetzeko kolorea aldatzeko, hautatu objektua eta ondoren egin klik kolorean. Hautatutako objektuaren marra-kolorea aldatzeko, saguaren eskuineko botoiaz egin klik kolore batean. Testu-objektu batean testuaren kolorea aldatzeko, egin klik bikoitza testu-objektuan, hautatu testua eta ondoren egin klik kolorean.\nKolore-barratik kolore bat arrastatu eta diapositibako marrazki-objektu batean jaregin daiteke.\nKolore-barra desuztartzeko, egin klik tresna-barrako area gris batean eta ondoren jaregin. Kolore-barra berriro eransteko, arrastatu tresna-barraren titulu-barra leihoaren ertzera.\nTitle is: Kolore-barra